Pitas, Kota Marudu daerah terbaharu dilanda banjir di Sabah

KOTA KINABALU: Pitas dan Kota Marudu menjadi daerah terbaharu dilanda banjir dengan 79 mangsa daripada 21 keluarga dipindahkan ke tiga pusat pemindahan sementara (PPS) di Pitas, manakala operasi menyelamat mangsa masih dijalankan di Kota Marudu, sehingga pagi ini.

Sekretariat Jawatankuasa Pengurusan Bencana Negeri Sabah memaklumkan 87 mangsa daripada 20 keluarga pula ditempatkan di dua PPS di daerah Paitan, menjadikan mangsa banjir di Sabah pagi ini meningkat kepada 166 orang daripada 41 keluarga, berbanding 65 orang daripada 16 keluarga malam tadi.

Menurut kenyataan itu, dua PPS dalam daerah Paitan iaitu Dewan Kampung Kubambangan menempatkan 38 mangsa daripada 10 keluarga manakala 49 mangsa daripada 10 keluarga berada di Dewan Kampung Batangon Darat.

Tiga PPS di Pitas iaitu Rumah Ketua Kampung Sinasak Batu menempatkan 18 mangsa daripada enam keluarga, Surau Kampung Sibuang menjadi tempat berlindung buat 38 mangsa daripada sembilan keluarga dan Dewan Kampung Kusilad pula menempatkan 23 mangsa daripada enam keluarga.

“Bencana banjir berlaku disebabkan hujan lebat berterusan bermula pagi semalam. Jumlah mangsa banjir yang dipindahkan dijangka meningkat,” menurut kenyataan itu hari ini.

Dalam pada itu, Pegawai Daerah Kota Marudu Alexander Yong berkata, Bilik Gerakan Bencana Alam Daerah telah dibuka berkuat kuasa pukul 3 pagi hari ini, manakala Pusat Kawalan Operasi Bencana (PKOB) digerakkan untuk beroperasi.

Pengerusi Jawatankuasa Bencana Alam (Banjir) Kota Marudu itu berkata Pos Kawalan Tempat Kejadian (PKTK) juga telah diarahkan untuk melaksanakan operasi penyelamatan di lapangan.

Sementara itu, Jabatan Meteorologi Malaysia memaklumkan cuaca bagi negeri Sabah hari ini diramalkan hujan di beberapa tempat melibatkan kawasan Pantai Barat, Sandakan dan Kudat, serta hujan di satu dua tempat di pedalaman dan Tawau. – BERNAMA


Malayan Tigress kalah kali ketiga di Kejohanan Wanita AFF 2022

KUALA LUMPUR: Skuad wanita negara terus mempamerkan aksi mengecewakan apabila mengalami kekalahan ketiga berturut-turut, di Kejohanan Persekutuan Bolasepak ASEAN (AFF) 2022 di Manila, Filipina hari ini.

Kali ini, skuad kendalian Jacob Joseph diaibkan 0-6 oleh skuad Bawah 23 Tahun (B-23) Australia, dalam perlawanan terakhir Kumpulan A yang berlangsung di Stadium City of Imus Grandstand.

Babak pertama perlawanan menyaksikan skuad B-23 Australia terlebih dahulu membuka jaringan menerusi Chelsea Dawber seawal minit ke-13, diikuti Mackenzie Hawkesby selang tujuh minit kemudian sebelum Chelsea menyumbat gol ketiga pasukan pada minit ke-24.

Bersambung separuh masa kedua perlawanan, Malayan Tigress terus dihukum dengan tiga lagi gol menerusi Mackenzie masing-masing pada minit ke-65 dan ke-67 diikuti Jamilla Rankin pada minit ke-81.

Malaysia sebelum ini, mencatatkan keputusan seri bertemu Singapura dan Indonesia sebelum mengalami kekalahan kepada Filipina dan Thailand, dalam aksi kumpulan A.

Dalam pada itu, dua pasukan teratas Kumpulan A iaitu Thailand dan Filipina, mengesahkan slot ke separuh akhir selepas masing-masing bertemu dalam perlawanan pelengkap kumpulan hari ini.

Biarpun tumpas 0-1, tuan rumah Filipina menempah slot ke separuh akhir apabila menduduki tempat kedua dengan kutipan 12 mata, manakala Thailand muncul pendahulu carta kedudukan selepas mengumpul 13 mata.

Di peringkat separuh akhir, Thailand akan berdepan Myanmar, manakala Filipina dijadual bertemu Vietnam. Kedua-dua perlawanan akan berlangsung Jumaat ini. – BERNAMA


Peruntukan Ahli Parlimen dipotong, GLC dan syarikat korporat boleh bantu – Fahmi Fadzil

KUALA LUMPUR: Syarikat Berkaitan Kerajaan (GLC) dan syarikat-syarikat korporat diharap dapat memainkan peranan dalam membantu pembangunan di kawasan-kawasan Ahli Parlimen.

Ahli Parlimen Lembah Pantai, Fahmi Fadzil berkata demikian bagi mengulas isu ketidakpuasan hati beberapa pihak terhadap pemotongan peruntukan pembangunan terhadap Ahli Parlimen pada tahun ini.

Menurutnya, syarikat-syarikat tersebut boleh memainkan peranan membantu pembangunan melalui program Tanggungjawab Sosial Korporat (CSR) yang dijalankan mereka.

“Pada waktu ini, mungkin ramai di kalangan Ahli Parlimen, kita perlu memaksimakan sumber yang kita ada termasuklah peruntukan bagi Ahli-ahli Parlimen.

“Pada masa yang sama, saya lihat banyak sama ada GLC atau pun syarikat-syarikat korporat juga boleh memainkan peranan untuk membantu dari segi CSR, untuk menyediakan apa-apa keperluan penduduk yang boleh mereka santuni.

“Saya mengambil sikap sekiranya boleh syarikat-syarikat mengambil ikhtiar untuk memahami kawasan sekitar ibu pejabat mereka dan apa yang boleh mereka bantu di kawasan lokaliti itu,” katanya.

Fahmi yang juga Menteri Komunikasi dan Digital itu berkata demikian pada sidang media yang berlangsung dalam Rumah Terbuka Tahun Baru Cina Parlimen Lembah Pantai di Bangsar pada Isnin.

Untuk rekod, Perdana Menteri, Datuk Seri Anwar Ibrahim pada Jumaat lalu, mengumumkan bahawa peruntukan pembangunan kepada Ahli Parlimen akan dikurangkan tahun ini sebagai langkah mengawal kewangan negara.

Keputusan itu sekaligus menimbulkan kegusaran beberapa Ahli Parlimen antaranya ialah Ahli Parlimen Kapit, Datuk Seri Alexander Nanta Linggi yang berkata peruntukan itu tidak mencukupi dan akan memberi cabaran yang lebih besar kepadanya dalam mengurus tadbir kepelbagaian keperluan penduduk dan penambahbaikan infrastruktur di kawasan yang amat diperlukan oleh rakyat.

Mengulas lanjut, Fahmi turut memberi contoh seperti institusi Pendidikan dan Latihan Teknikal dan Vokasional (TVET) akan diambil sebagai institusi angkat oleh beberapa syarikat.

Namun, katanya, syarikat-syarikat yang membantu tersebut juga akan diteliti supaya tidak timbul isu timbal balas.

“Tetapi mungkin, satu cara yang boleh diikhtiarkan juga, apabila Perdana Menteri mengumumkan bahawa institusi TVET akan diambil sebagai institusi angkat oleh sejumlah syarikat atau pun konglomerat.

“Mungkin dari segi itu, di sesetengah kawasan Parlimen atau kawasan yang lebih khusus yang menghadapi sesetengah masalah itu, maka mungkin ada syarikat-syarikat yang boleh membantu.

“Cuma kita kena teliti supaya ia tidak dianggap sebagai ada timbal balas Contohnya syarikat yang mengusahakan pembalakan, sekiranya dia mengambil satu kawasan itu sebagai kawasan angkat tak bermaksud dia patut diberikan sepenuhnya kawasan itu untuk diterokai sesuka hati, jadi undang-undang masih ada.

“Saya difahamkan, sekiranya ekonomi bertambah baik, maka pihak kerajaan khususnya Perdana Menteri merangkap Menteri Kewangan, mempunyai hasrat untuk meneliti beberapa perkara semula,” jelasnya.

Tambahnya, fokus mereka sebagai menteri sebagai menteri, termasuklah Kementerian Komunikasi dan Digital (KKD), ialah untuk merancakkan ekonomi dengan membawa masuk pelaburan yang akan memberi satu kesan positif kepada ekonomi dan rakyat

“Kemudian beberapa perkara yang sedang dirancang ini boleh diteliti semula, jadi dia ada beberapa ikhtiar, bagi saya, untuk jangka masa pendek, jangka masa pertengahan dan jangka masa panjang,” katanya lagi.

Author

Faridah Amiratul

View all posts

View all posts


Pocket Rocketman kembali ke trek Disember ini?

KUALA LUMPUR: Jaguh berbasikal trek kebangsaan Datuk Mohd Azizulhasni Awang berkemungkinan kembali ke trek lebih awal daripada yang dijangkakan.

Tanpa mengulas lanjut, ketua jurulatih kebangsaan John Beasly berkata, pasukannya sedang bekerja keras untuk memastikan Azizulhasni bersedia untuk bertanding dalam perlumbaan kecil hujung tahun ini.

Malah, jurulatih dari Australia itu menjangkakan atlet berusia 34 tahun itu akan menyertai kejohanan besar pertamanya iaitu Piala Negara-Negara Berbasikal Trek Kesatuan Berbasikal Antarabangsa (UCI) pada Februari ini, iaitu selepas Olimpik Tokyo 2020 tahun lepas.

Piala Negara-Negara Berbasikal Trek UCI adalah antara kejohanan kelayakan ke Sukan Olimpik di Paris,

“Belum ada pengumuman lagi mengenai lokasi Piala Negara-Negara Berbasikal Trek UCI, tetapi saya rasa di Asia. Kami hanya ada tarikh yang telah ditetapkan, setakat ini.

“Bagaimanapun, prestasi hanya akan dinilai kemudian, apabila menghampiri Sukan Olimpik 2021 di Paris. Kami cuma perlu fokus pada kelayakan untuk membawa beliau ke sana,” katanya kepada Bernama ketika dihubungi.

Pemenang pingat perak Olimpik Tokyo itu masih menjalani rehabilitasi susulan pembedahan jantung terbuka bagi kondisi jantung jarang jumpa dikenali arteri koronari kanan yang menyalur daripada aorta di posisi yang janggal (AAORCA) di Hospital Epworth Richmond, Melbourne, April lepas.

Penyakit berbahaya itu membawa risiko serangan jantung dan kematian mengejut jika tidak dirawat segera.

Berikutan itu, Azizulhasni sebelum ini dijangka kembali berlatih tahun depan.

Ditanya keadaan Azizulhasni, Beasley gembira kerana atlet berbasikal yang berpangkalan di Melbourne itu semakin pulih dan kelihatan sihat pada ketika ini.

Beasley juga memaklumkan atlet yang digelar Pocket Rocketman itu telah mula berlatih di trek minggu lepas termasuk melakukan kayuhan jalan raya selama tiga jam.

Bagaimanapun, beliau berkata atlet kelahiran Dungun itu kehilangan berat badan sebanyak enam kilogram selepas pembedahan tersebut.

“Kami perlu membina semula (banyak) ototnya, namun perlu beri beliau masa untuk kembali cergas sepenuhnya dan kamu akan lihat Pocket Rocketman kembali pada tahap terbaiknya,” tambahnya. – BERNAMA


Chong Wei teruja jumpa kembar versi patung lilin di Singapura

CYBERJAYA: Satu pengiktirafan buat bekas pemain badminton negara, Lee Chong Wei apabila patung lilin berbentuk figura dirinya akhirnya dilancarkan oleh Madame Tussauds Singapura, hari ini.

Para peminat khususnya di Asia Tenggara kini turut berpeluang berfoto dengan patung lilin berkenaan di Singapura sebelum ia diabadikan di ‘kediaman tetap’ di Hong Kong.

Menariknya, Chong Wei menyumbangkan jersi rasminya daripada persembahan terakhir Olimpik di Rio 2016, sekali gus menjadikan patung lilin itu kelihatan lebih istimewa.

Pada masa sama, pemain yang pernah mencatat rekod sebagai pemain badminton terbaik selama 349 minggu itu turut menzahirkan keterujaannya ketika melihat figura patung tersebut.

“Saya sangat teruja akhirnya dapat berkongsi patung lilin saya bersama peminat dari seluruh dunia.

“Pasukan di Madame Tussauds telah memerah keringat untuk menjayakan usaha itu. Mereka sungguh teliti dalam menjalankan tugas mereka untuk ‘mencipta semula’ saya, dan saya amat menghargai peluang dan penghormatan ini,” katanya dalam satu kenyataan media hari ini.

Dalam pada itu, Pengurus Besar Madame Tussauds Singapura, Steven Chung berkata, pihaknya turut berbangga kerana diberi kesempatan menjadi tuan rumah kepada patung lilin Lee Chong Wei.

“Jaguh sukan adalah individu yang luar biasa. Mereka memiliki aura unik yang mampu menawan hati peminat dan memberi inspirasi kepada generasi muda dari seluruh dunia.

“Kami berbangga kerana dipilih sebagai Madame Tussauds pertama yang mempamerkan Lee Chong Wei, salah seorang figura tersohor di rantau ini, di Singapura, di mana beliau akan berdiri sebaris dengan gergasi-gergasi dalam ‘Dewan Kemasyhuran Sukan’ kami sendiri,” ujarnya.

Bagi para peminat yang ingin melihat sendiri figura patung lilin Chong Wei, anda boleh membeli tiket di www.madametussauds.com/singapore sebelum ia berlepas ke Madame Tussauds Hong Kong pada suku pertama 2023 untuk paparan kekal.

Author

Diyana Rahip

View all posts

View all posts


TRIS dibimbangi disalah guna pelarian UNHCR

ANALISIS kewartawanan mendapati Sistem Pengesanan Maklumat Pelarian atau Tracking Refugees Information System (TRIS) yang diluluskan oleh Kabinet baru-baru ini masih boleh disalahguna dan dimanipulasi warga asing untuk mendapat kemudahan di negara ini.

Sistem sebegini terdedah bahaya kerana pelarian dan warga asing boleh memperolehi dokumen pengenalan diri, lesen menunggang motosikal dan memandu kenderaan selain berpeluang untuk mencari rezeki di Malaysia.

Pelarian berkenaan di bawah Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR).

Pelarian UNHCR juga dapat membuka akaun bank sendiri atau dengan kata lain boleh membuka perniagaan sendiri dan menyertai skim insuran dan takaful berdaftar untuk mendapatkan perlindungan.

Berpuluh tahun, penguatkuasa berdepan isu warga asing seperti Bangladesh, Kemboja yang menipu mendakwa diri mereka pelarian Rohingya, kad UNHCR diklon menggunakan maklumat palsu, jadi bagaimana sistem TRIS ini mampu menghalang penipuan berkenaan?

Sistem ini bagaimanapun memiliki ciri keselamatan dan pengesahan identiti berteknologi tinggi, kaedah pengecaman wajah dan pengesahan identiti ia disokong kerana memang wajar pergerakan warga asing dikawal.

Namun persoalan timbul jika warga asing berkenaan mengubah wajah mereka adakah sistem itu masih boleh cam wajah mereka?

Penggunaan sistem ini akan membolehkan kerajaan mengumpul maklumat pengenalan diri, keluarga, kesihatan, kebolehan, kemahiran, tempat tinggal.

TRIS juga memudahkan mereka untuk keluar ke negara ketiga atau
negara asal apabila keadaan mengizinkan dengan lebih tersusun kerana semua maklumat tentang mereka ada dalam sistem data kerajaan.

Namun amat bahaya apabila pelarian ini diberi hak sama rata seperti memperoleh lesen memandu dan akaun bank.

Dengan segala kemudahan ini, seolah kita menggalakkan pula pelarian memilih Malaysia sebagai rumah mereka dan boleh lakukan apa sahaja malah memanjangkan lagi tempoh masa mereka  tinggal di negara ini.

Kerajaan tidak mengiktiraf status pelarian Rohingya dan mengklasifikasikan mereka sebagai pendatang tanpa izin (PATI) yang memegang kad Suruhanjaya Tinggi Bangsa-Bangsa Bersatu Mengenai Pelarian (UNHCR).

Ini disebabkan Malaysia bukan Negara Pihak kepada Konvensyen Status Pelarian 1951 atau Protokol Status Pelarian 1967, sekali gus tidak mempunyai rangka kerja perundangan atau pentadbiran yang mengawal status dan hak pelarian di negara ini.

Cadangan penyelesaian segera adalah membuat ujian DNA bagi tujuan pengesanan pelarian dan warga asing yang berada dalam negara kerana daripada DNA kita boleh tahu negara asal mereka.

Author

Tun Puteh Wanti

View all posts

View all posts


Jom semak! Adakah anda ‘letih’ atau sebenarnya ‘penat’?

PERNAHKAH anda berasa seolah-olah tak mahu lakukan apa-apa kerana terlalu ‘penat’?

Adakah anda pasti bahawa badan anda sememangnya penat atau cuma letih dengan kehidupan seharian?

Macam mana nak bezakan penat dengan letih ini?

Menurut Ketua Institut Sleep and Circadian Neuroscience di Universiti Oxford, Profesor Russell Foster kepenatan boleh diubati dengan tidur yang cukup namun, keletihan tidak dapat diubati dengan tidur semata.

“Ia juga biasanya merupakan petanda masalah kesihatan yang mungkin anda tidak tahu.

“Sekiranya anda mendapat tidur yang cukup tetapi bangun dengan rasa lesu yang kronik dan tidak dapat meneruskan urusan harian dengan baik, dapatkan nasihat doktor,” katanya memetik portal Relevan.

Dalam pada itu, Profesor Foster menegaskan bahawa ramai pakar menasihatkan untuk mendapatkan purata jam tidur yang sihat.

Malah, menurutnya banyak kajian telah mengatakan sekiranya tempoh tidur lebih atau kurang daripada lapan jam, anda akan mempunyai jangka hayat yang berkurangan.

“Namun, kebanyakan kajian tersebut tidak melihat status kesihatan responden.
“Jika anda mengalami keletihan iaitu penanda kesihatan yang tidak baik, anda mungkin akan tidur lebih banyak.

“Jika anda tidak cukup tidur, ia mungkin disebabkan oleh pelbagai perkara termasuklah kesakitan atau masalah kesihatan yang tidak dapat dikawal. Jadi, tidak semua kajian berguna,” jelasnya.

Berikut merupakan antara masalah kesihatan yang mungkin membuatkan anda kepenatan atau keletihan:

• Kekurangan nutrien
Kekurangan nutrien seperti zat besi, riboflavin (vitamin B2), vitamin D, vitamin C dan magnesium berkait rapat dengan keletihan.
Kebiasaannya, keletihan yang berkaitan dengan kekurangan satu atau lebih nutrien bertambah baik apabila tahap nutrien anda menjadi normal.

• Stres
Walaupun stres adalah perkara biasa, stres yang kronik boleh menyebabkan keletihan. Malah, ia boleh membawa kepada stress-related exhaustion disorder (ED) iaitu keadaan kesihatan yang berkaitan dengan psikologi dan fizikal.
Tambahan pula, tekanan kronik boleh menyebabkan perubahan struktur dan fungsi dalam otak anda dan menyebabkan keradangan kronik yang menyumbang kepada gejala seperti keletihan.

• Masalah kesihatan lain
Jika anda mengalami keletihan kronik yang tidak dapat dijelaskan, anda harus mendapatkan nasihat doktor.
Mereka mungkin mengesyorkan beberapa ujian untuk mengenal pasti punca keletihan seperti apnea tidur, hipotiroidisme, kanser, sindrom keletihan kronik, penyakit buah pinggang dan kemurungan.

Author

Diyana Rahip

View all posts

View all posts


Kes murid digigit guru: Beri ruang untuk siasatan – KPM

KUALA LUMPUR: Kementerian Pendidikan (KPM) meminta semua pihak memberi ruang kepada pihak berkuasa untuk menjalankan siasatan berhubung dakwaan seorang murid digigit guru di sebuah sekolah di Pantai Timur, baru-baru ini.

Menterinya, Fadhlina Sidek, memberi jaminan tidak akan sesekali berkompromi dengan sebarang bentuk kesalahan termasuk keganasan serta buli membabitkan pelajar.

“Jangan risau saya beri jaminan apa sahaja yang berkaitan dengan aduan, yang melibatkan keganasan, buli atau yang melibatkan tindakan fizikal, ini kita akan siasat.

“Segala siasatan mesti mengikut saluran dan proses yang betul iaitu mempunyai aduan, siasatan dan ketelusan.

“(Kes ini) masih dalam siasatan Jabatan Pendidikan Negeri. Kita telah serah kepada pihak berkuasa dan sedang menanti keputusan,” katanya seperti dilapor Astro Awani.

Beliau berkata demikian ketika ditemui selepas menyempurnakan majlis anugerah Digital Utilisation and Technology Awards (Duta) 2023 di sini pada Selasa.

Dalam pada itu Fadhlina yang juga Ahli Parlimen Nibong Tebal berkata, jika siasatan membuktikan wujud elemen-elemen yang menyalahi undang-undang, pihaknya akan membuat pengumuman.

“Bagaimanapun, buat masa ini, biarlah pihak berkuasa jalankan kerja mereka. Tentang status guru tersebut, saya juga sudah serah pada pihak JPN untuk uruskan dengan pemantauan daripada Kementerian dari semasa ke semasa,” jelasnya.

Baru-baru ini, tular dalam media sosial berhubung seorang ibu yang mendakwa bahawa anak lelakinya berusia enam tahun digigit seorang guru hingga menyebabkan emosi murid itu terganggu.

Dalam hantaran itu, ibu murid terbabit hairan selepas anaknya sering bertanya soal cuti sekolah dan tidak ceria seperti selalu.

Pada mulanya, ibu kanak-kanak itu beranggapan bahawa anaknya menjadi mangsa buli sehingga akhirnya terbongkar kisah bahawa anaknya digigit seorang guru lelaki hingga takut untuk ke sekolah.

“Buat masa sekarang perlu hormat proses siasatan, jadi bagi ruang untuk siasatan diperkemaskan,” ujarnya.

Authors

Media Variasi

View all posts

Diyana Rahip

View all posts

View all posts

View all posts


Ayob Khan pengarah baharu JSJ mulai 16 April

KUALA LUMPUR: Pengarah Jabatan Siasatan Jenayah Narkotik (JSJN) Bukit Aman, Datuk Seri Ayob Khan Mydin Pitchay dilantik sebagai Pengarah Jabatan Siasatan Jenayah (JSJ) yang baharu.

Setiausaha Polis Diraja Malaysia, Datuk Noorsiah Mohd Saaduddin dalam kenyataan malam tadi berkata, pelantikan berkenaan berkuat kuasa pada 16 April ini.

Pelantikan Ayob Khan sebagai Pengarah JSJ yang baharu bagi menggantikan Datuk Seri Abd Jalil Hassan yang akan bersara wajib dalam tempoh terdekat ini.

Terdahulu, Ayob Khan, 57, menjadi Pengarah JSJN pada 25 Disember 2021 selepas menyandang jawatan Ketua Polis Johor pada 6 Mac 2020.

Beliau sebelum itu merupakan Ketua Penolong Pengarah Bahagian Anti Pengganas, Cawangan Khas, Bukit Aman. – BERNAMA


Pertemuan Tun M tak sentuh Proklamasi Orang Melayu – Muhyiddin

Authors

View all posts

View all posts


Rosmah gagal cabar pelantikan pendakwa utama dalam kes rasuah babit projek solar

PUTRAJAYA: Datin Seri Rosmah Mansor hari ini gagal dalam usaha mencabar pelantikan bekas hakim Mahkamah Persekutuan mendiang Datuk Seri Gopal Sri Ram sebagai pendakwa utama dalam kes rasuahnya membabitkan projek solar hibrid bernilai RM1.25 bilion.

Panel tiga hakim Mahkamah Rayuan terdiri daripada Datuk Hanipah Farikullah, Datuk Che Mohd Ruzima Ghazali dan Datuk See Mee Chun sebulat suara menolak rayuan isteri bekas Perdana Menteri Datuk Seri Najib Razak untuk mendapatkan kebenaran bagi permohonan semakan kehakiman atas alasan tiada merit dalam rayuan itu.

Hakim See yang menyampaikan keputusan mahkamah dalam prosiding secara dalam talian, menolak rayuan Rosmah dengan kos RM10,000.

Pada 30 Ogos 2022, Mahkamah Tinggi di Kuala Lumpur tidak memberi kebenaran kepada Rosmah untuk memulakan semakan kehakiman bagi mencabar pelantikan Sri Ram sebagai ketua pendakwa dalam kesnya.

Rosmah, 71, yang memfailkan permohonan untuk mendapatkan kebenaran bagi memulakan semakan kehakiman di Mahkamah Tinggi pada 24 Jun 2022, menamakan Peguam Negara/Pendakwa Raya, Kerajaan Malaysia dan Sri Ram sebagai responden.

Hakim See berkata, panel hakim bersetuju bahawa permohonan Rosmah untuk mendapatkan kebenaran bagi memulakan semakan kehakiman di Mahkamah Tinggi di luar masa, kerana permohonan itu sepatutnya difailkan dalam tempoh tiga bulan dari fiat (surat kebenaran) pertama kali dilihat.

Beliau berkata, perayu (Rosmah) sepatutnya memfailkan permohonan itu dalam tempoh bermulanya tarikh fiat pertama kali dilihatnya dan seperti yang didakwanya sebagai tidak sah, sekali gus menyebabkan pelantikan Sri Ram salah di sisi undang-undang serta perbicaraan kes hibrid solar itu terbatal dan tidak sah.

“Semakan kehakiman, yang diberi mandat dalam tempoh tiga bulan dari tarikh (penglihatan pertama) dan kami mendapati perayu sudah di luar masa berkenaan,” katanya.

Hakim juga berkata, tidak ada alasan kukuh bagi mahkamah menggunakan budi bicaranya untuk memberikan lanjutan masa bagi memfailkan semakan kehakiman.

Aturan 53 kaedah 3(6) Kaedah-Kaedah Mahkamah 2012 memperuntukkan bahawa permohonan untuk semakan kehakiman hendaklah dibuat dengan segera dan dalam apa jua keadaan dalam tempoh tiga bulan dari tarikh alasan bagi permohonan itu timbul atau apabila keputusan itu mula-mula dimaklumkan.

Dalam permohonan semakan kehakiman itu, Rosmah memohon pengisytiharan bahawa pelantikan Sri Ram sebagai Timbalan Pendakwa Raya kanan melalui tiga surat pelantikan (fiat) masing-masing bertarikh 8 Julai 2020, 11 Mei dan 21 Mei 2021 adalah menyalahi undang-undang.

Selain itu, beliau memohon deklarasi bahawa keseluruhan prosiding pendakwaan dan perbicaraan penuh kes projek solar yang berlangsung sejak 15 Nov 2018 sehingga pembelaan menutup kesnya adalah tidak sah serta batal dan beliau perlu dibebaskan daripada semua pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia 2009.

Sebelum ini, Rosmah memohon untuk menggugurkan Sri Ram namun ditolak oleh Hakim Mahkamah Tinggi Mohamed Zaini Mazlan yang mendengar perbicaraan kes rasuah beliau. Rayuannya berhubung perkara itu turut ditolak oleh Mahkamah Rayuan dan Mahkamah Persekutuan.

Pada 1 September lepas, Mohamad Zaini memutuskan bahawa Rosmah bersalah atas pertuduhan rasuah dan menjatuhkan hukuman penjara 10 tahun serta denda RM970 juta.

Beliau kemudian memfailkan rayuan terhadap sabitan serta hukuman terhadapnya dan Mahkamah Rayuan menetapkan empat hari, dari 11 hingga 14 Julai untuk mendengar rayuan itu.

Sementara itu, peguam Datuk Akberdin Abdul Kader memberitahu pemberita bahawa mereka akan memfailkan rayuan terhadap keputusan hari ini ke Mahkamah Persekutuan.

Rosmah turut diwakili peguam Datuk Jagjit Singh manakala Peguam Kanan Persekutuan Shamsul Bolhassan dan Liew Horng Bin bertindak bagi pihak responden. – BERNAMA


‘First date’ dah terkena! Lelaki terkejut bil restoran cecah RM842

SEORANG lelaki di New Delhi terkejut dikenakan bayaran 15,000 rupee (RM842) selepas makan semasa keluar temu janji pertama bersama seorang gadis yang dia kenali menerusi aplikasi ‘dating’ online, lapor laman berita India Times hari ini.

Lelaki yang merahsiakan identitinya berkongsikan kisah itu dalam platform sosial, Reddit.

Menurutnya, dia mengajak wanita berkenaan bertemu di sebuah restoran di Rajouri Garden, namun gadis tersebut mencadangkan mereka makan di sebuah kafe di lokasi lain.

“Restoran itu kelihatan mencurigakan. Saya mengajaknya pergi ke tempat lain yang mempunyai rating tinggi di internet, namun dia enggan,” katanya.

Tambah lelaki tersebut, disebabkan keinginan kuatnya untuk berkenalan, dia bersetuju dan mereka mula memesan makanan.

Kata lelaki tersebut, dia kemudiannya terkejut apabila menerima bil restoran merangkumi bayaran hanya untuk shisha, minuman beralkohol, kentang goreng dan caj perkhidmatan.

Jumlah bil yang dikenakan ialah 15,500 rupee (RM870) dan kemudiannya dikurangkan kepada  14,000 rupee (RM786).

“Ketika itu, saya sedar semua yang berlaku kerana silap sendiri ekoran terlalu berharap untuk mengenali wanita tersebut. Saya hanya tersenyum kepada pelayan dan tidak bertindak di luar kawalan,” katanya.

Tambahnya, dia turut mendengar perbualan seorang pelanggan restoran itu yang meluahkan rasa tidak puas hati dengan bil yang dikenakan.

Ia membuatkan lelaki tersebut curiga lantas membuat kesimpulan bahawa kedua-dua mereka menjadi mangsa kegiatan penipuan.

Hantaran tersebut menjadi tular dan menerima pelbagai komen netizen.

“Pastikan anda bertemu kali pertama di restoran yang mempunyai rating bagus di Google dan pilih lokasi yang harga makanannya antara 5,000 rupee (RM280) hingga 6,000 rupee (RM337),” kata seorang pengguna media sosial. – Kosmo

Authors

Media Variasi

View all posts

Diyana Rahip

View all posts

View all posts

View all posts


Lebih baik BN jadi pembangkang ikut mandat rakyat – Annuar

KUALA LUMPUR: Tan Sri Annuar Musa yang digugurkan sebagai calon Barisan Nasional (BN) menyatakan parti itu perlu bergerak sebagai pembangkang di Parlimen susulan kekalahan teruk dalam sejarah parti dan dihukum rakyat pada Pilihan Raya Umum ke-15 (PRU15).

Bekas Ahli Parlimen Ketereh itu juga berkata, BN tidak perlu membentuk kerjasama dengan mana-mana parti bagi membentuk kerajaan persekutuan yang membabitkan Pakatan Harapan (PH) dan Perikatan Nasional (PN) untuk memberi tumpuan kepada pemulihan parti yang perlu bermula dengan pengunduran Presiden UMNO, Datuk Seri Ahmad Zahid Hamidi untuk memberi laluan kepada kepimpinan baru menerajui parti itu.

Tambahnya, sekiranya pucuk kepimpinan parti membuat keputusan untuk bergabung dengan mana-mana parti politik dan kekal menjadi kerajaan, jawatan Perdana Menteri seharusnya menjadi milik UMNO kerana parti tersebut diwujudkan untuk memerintah bukannya menjadi KingMaker.

“Kami lagi suka mandat rakyat untuk jadi pembangkang. Kami redha menjadi pembangkang yang lebih bermaruah dan berwibawa. UMNO tidak perlu menjadi peminta sedekah. Kalau gabung dgn PH dan PN boleh beri jawatan PM kepada UMNO, kami akan sokong.

“Dan perlunya patut beri kepada kepimpinan baharu, yakin UMNO akan jadi pemerintah semula PRU16. Kita nak Presiden baru, Presiden perlu berundur. Kita tidak mahu Presiden sekarang digulingkan, sila berundur secara terhormat. Kami ada WhatsApp group, berbincang, suara majoriti nyatakan No PH, No DAP, kami mahu jadi pembangkang, lawan tetap lawan,” katanya dalam satu sidang media yang diadakan di Kafe Riverside, di World Trade Centre Kuala Lumpur (WTCKL), di sini, pada Isnin.

Dalam pada itu, beliau menyatakan UMNO ditubuhkan sebagai parti pemerintah yang memperjuangkan nasib rakyat dan bukannya naratif sebagai KingMaker kepada parti politik lain.

“UMNO tidak ditubuhkan untuk menjadi kingmaker seperti Naratif yg diwujudkan oleh beberapa pihak yang dilihat memihak kepada Presiden yang kini berusaha bergabung dengan PH. UMNO ditubuhkan untuk memerintah.

“Kalau nak jadi kingmaker pun, kenapa nak angkat orang yang nak sembelih parti kita. Cuba tengok dasar dan perjuangannya,” jelasnya.

Author

Mohamad Fitri Hazim Hazam

View all posts

View all posts


RM900 juta peruntukan atasi sekolah daif – Fadhlina Sidek

CYBERJAYA: Sebanyak RM900 juta peruntukan keseluruhan disediakan kepada Kementerian Pendidikan (KPM) untuk mengatasi masalah sekolah daif dalam Belanjawan 2023 yang dibentangkan Perdana Menteri, Datuk Seri Anwar Ibrahim, Jumaat lalu.

Menteri Pendidikan, Fadhlina Sidek berkata, jumlah berkenaan adalah untuk 380 sekolah daif di seluruh negara yang diberikan tumpuan dalam belanjawan pada tahun ini.

Bagaimanapun, katanya KPM akan melihat semula senarai sekolah daif di Sabah dan Sarawak berikutan kebanyakan masalah itu dihadapi di kedua-dua negeri berkenaan.

“Secara keseluruhan kita ada RM900 juta untuk semua sekolah, bukan Sabah dan Sarawak saja. Tapi kita akan tengok balik Sabah dan Sarawak.

“Sabah adalah antara yang terbanyak (sekolah daif),” katanya seperti dilapor Berita Harian hari ini.

Beliau berkata demikian selepas meninjau masalah bangunan tidak selamat dan ancaman banjir di Sekolah Kebangsaan (SK) Pekan Kinarut, Papar, Sabah.

Turut hadir, Menteri di Jabatan Perdana Menteri (Sabah, Sarawak dan Tugas-Tugas Khas), Datuk Armizan Mohd Ali.

Berdasarkan pembentangan Belanjawan 2023 Jumaat lalu, Perdana Menteri memaklumkan sebanyak RM2.3 bilion disediakan untuk memastikan infrastruktur dan kemudahan pembelajaran terbaik di semua sekolah termasuk menaik taraf bangunan serta infrastruktur di 380 sekolah daif khususnya di Sabah dan Sarawak melalui kaedah perolehan khas untuk kesegeraan.

Sementara itu, Fadhlina berkata, sejak 2016 hingga ke hari ini, sebanyak 980 sekolah daif disenaraikan di seluruh negara dan 380 ditumpukan pada belanjawan tahun ini.

Di Sabah, katanya daerah Ranau merekodkan paling banyak sekolah daif iaitu 44 sekolah, manakala lapan sekolah daif dikenal pasti di daerah Papar.

Kebanyakan bangunan di sekolah daif terbabit, katanya berada pada skala enam dan tujuh yang bermaksud tidak selamat diduduki.

“Dalam kes bangunan tidak selamat diduduki ini, tindakan kita ialah memindahkan murid ke bangunan yang disediakan.

“Bangunan yang daif itu pula akan diselenggara tetapi bagi yang berada pada skala enam dan tujuh, bangunannya perlu diganti.

“Ia berbeza dengan bangunan usang kerana ada yang usang tapi tidak daif dan masih boleh digunakan, manakala daif bermakna murid perlu dikeluarkan dari bangunan itu,” ujarnya.

Author

Diyana Rahip

View all posts

View all posts


Anwar Ibrahim umum bertanding di Parlimen Tambun

IPOH: Presiden PKR, Datuk Seri Anwar Ibrahim mengesahkan yang beliau akan bertanding di Parlimen Tambun, Perak pada Pilihan Raya Umum Ke-15 (PRU15).

Anwar dalam ucapan pada Konvensyen Pakatan Harapan (PH) di sini malam tadi berkata, beliau memilih kawasan yang bukannya mudah untuk mendapatkan majoriti besar, selain rasa bertanggungjawab untuk melonjakkan gerakan PH di negeri-negeri utara.

“Saya yakin untuk menang dan merampas Tambun dan Perak. Ini kesediaan saya,” katanya.

Bekas Ahli Parlimen Port Dickson itu berkata, Perak akan diangkat menjadi negeri yang maju, terutamanya dari segi ekonomi seperti Pulau Pinang dan Selangor, jika PH diberikan mandat oleh rakyat untuk mentadbir negeri itu.

Kerusi Parlimen Tambun disandang Timbalan Presiden Bersatu yang juga Menteri Belia dan Sukan Datuk Seri Ahmad Faizal Azumu.

Dalam sidang media selepas itu, ditanya jika ada parti selain dalam komponen PH akan menggunakan logo gabungan itu, Anwar berkata perkara itu bergantung kepada pertimbangan parti berkenaan.

“Terserah pada mereka, kami tawarkan untuk gunakan logo PH,” katanya.

Sementara itu, Setiausaha Agung PH Datuk Seri Saifuddin Nasution, mengumumkan Anwar sebagai calon tunggal Perdana Menteri blok politik tersebut.

Beliau berkata pengalaman dan perjuangan Anwar dalam dunia politik, harus diangkat dan diiktiraf sebagai calon perdana menteri.

Dalam pada itu, Saifudin turut mengumumkan bahawa PH telah selesai memuktamadkan rundingan kerusi-kerusi Parlimen bagi komponen parti dalam menghadapi PRU15 ini, manakala satu keputusan akan diumumkan dalam masa tiga hari berkaitan parti atau blok di luar komponen mereka. – BERNAMA


Kanak-kanak 9 tahun maut ditikam abang sakit mental

SEORANG remaja lelaki disyaki menghidap penyakit mental menikam adiknya yang berusia sembilan tahun sehingga maut, di sebuah rumah di Kampung Kinapulidan, di Ranau, Sabah, pada Khamis.

Dalam kejadian kira-kira jam 5.40 pagi itu, mangsa dipercayai maut akibat ditikam dengan sebilah pisau di bahagian perut.

Ketua Polis Daerah Ranau, Deputi Superintenden Simiun Lomudin berkata, siasatan awal mendapati, mangsa ditikam abang kandungnya di bahagian perut semasa berada di bahagian ruang tamu rumah mereka.

Beliau berkata, mangsa kemudian dihantar oleh jiran keluarga itu ke Hospital Ranau bagi mendapatkan rawatan.

“Bagaimanapun, mangsa disahkan meninggal dunia pada pukul 11.10 pagi semasa mendapatkan rawatan di Unit Kecemasan Hospital Ranau.

“Berdasarkan siasatan motif sebenar kejadian, pihak polis tidak menolak kemungkinan suspek mengalami masalah mental,” katanya dalam satu kenyataan.

Simiun berkata, kes diklasifikasikan sebagai bunuh yang disiasat di bawah Seksyen 302 Kanun Keseksaan.

Orang awam yang mempunyai maklumat berkenaan kejadian boleh menghubungi Ibu pejabat Polis Daerah (IPD) Ranau bagi membantu siasatan.

Author

Fazleen Safina Abd Jamil

View all posts

View all posts


Pinda Kanun Tatacara Jenayah bagi pulangkan segera wang mangsa scam – PM

KUALA LUMPUR: Kerajaan memutuskan untuk meminda Kanun Tatacara Jenayah bagi membolehkan wang yang dirampas daripada jenayah penipuan dalam talian (scam) dipulangkan lebih awal kepada mangsa, demikian Dewan Rakyat diberitahu hari ini.

Perdana Menteri, Datuk Seri Anwar Ibrahim berkata, pindaan itu membolehkan mangsa mendapat semula dana yang dicuri dengan syarat pemberian bon disediakan sementara menunggu perbicaraan di mahkamah.

“Saya setuju ia (kes) sekarang ini akan mengambil masa, ramai (mangsa) merayu (wang dipulangkan) kerana kes (dalam) mahkamah akan berlanjutan.

“Oleh demikian, apa diputuskan adalah untuk dipinda Kanun Tatacara Jenayah supaya membolehkan pulangan (dana yang dicuri) kepada mangsa disegerakan dengan syarat bon disediakan sementara kes (di mahkamah) dijalankan,” katanya pada sesi Waktu Pertanyaan Menteri di Dewan Rakyat hari ini.

Perdana Menteri menjawab soalan tambahan Tan Hong Pin (PH-Bakri) berhubung langkah kerajaan untuk mempercepatkan proses pemulangan dana yang dicuri kepada mangsa penipuan dalam talian.

Menjawab soalan asal Hong, berhubung rancangan memanjangkan masa operasi Pusat Respons Scam Kebangsaan (NSRC) ke 24 jam sehari bagi membantu mangsa penipuan, Perdana Menteri berkata kerajaan sudah bersetuju untuk melanjutkan tempoh operasi pusat itu.

Anwar berkata Bank Negara Malaysia (BNM) juga telah memaklumkan kepada semua bank di negara ini agar operasi pemantauan aduan daripada pengguna mereka yang menjadi mangsa scam dibuat 24 jam sehari.

“Selain itu, ada usaha ke arah langkah automation supaya pengadu boleh ambil tindakan menghentikan pengeluaran dana dari bank mereka secara serta-merta, ini perkembangan baharu yang dilakukan BNM,” katanya.

Perdana Menteri turut memberitahu Dewan Rakyat, sebanyak 3,595 kes bagi kesalahan penipuan dalam talian disiasat di bawah Seksyen 420 Kanun Keseksaan dan kerajaan setakat ini mendapat pulangan wang rampasan berjumlah RM34.8 juta.

Selain itu, Anwar berkata, kerajaan juga menambah dana bagi pengoperasian NSRC sebanyak RM10 juta bagi tahun ini menerusi Belanjawan 2023, serta penambahan jumlah pegawai sebagai langkah memperkasakan penguatkuasaan pusat respons berkenaan. – BERNAMA


PKNS anjur program Protune, bagi peluang pelajar timba pengalaman keusahawanan

SHAH ALAM: Seramai 141 orang pelajar dari 47 sekolah menengah di seluruh daerah di Selangor berpeluang menimba ilmu dan pengalaman dalam bidang keusahawan menerusi program Promosi Jualan Tunas Niaga (PROTUNE) yang diadakan di kawasan ruang legar Kompleks PKNS Shah Alam, di sini.

Program tahunan PROTUNE selama tiga hari anjuran Perbadanan Kemajuan Negeri Selangor (PKNS) dengan kerjasama Jabatan Pendidikan Negeri Selangor yang bermula semalam itu turut disertai peserta dari program BizClub PKNS, menyediakan 70 reruai.

Ketua Pegawai Eksekutif PKNS, Datuk Mahmud Abbas dalam ucapan perasmian hari ini berkata PROTUNE merupakan salah satu program pembudayaan keusahawanan yang disediakan oleh PKNS sebagai latihan praktikal kepada pelajar sekolah, bagi membantu melahirkan lebih ramai generasi usahawan muda.

“Atas dasar itu, PKNS meneruskan legasi inisiatif seumpama ini bagi memberi pendedahan tentang suasana perniagaan sebenar serta memberi peluang kepada para pelajar merasai pengalaman berinteraksi dan berkomunikasi secara terus dengan pembeli awam, di samping menggilap bakat usahawan mereka.

“Misalnya hari ini, kita dapat lihat pelbagai jenis produk perniagaan ditawarkan antaranya produk makanan dan minuman, perkhidmatan, pertanian dan juga produk kreatif oleh para peserta program, melibatkan tiga orang pelajar termasuk seorang guru pembimbing bagi setiap sekolah yang terlibat,” katanya.

Beliau berkata, PROTUNE yang mula diperkenalkan sejak 1998 melibatkan pelajar sekolah Tingkatan 1, 2, dan 4 di Selangor.

Katanya, sekolah yang terlibat perlu menubuhkan syarikat dan mendaftar syarikat berkenaan di bawah PKNS, dan tahun ini pelajar yang terlibat dikehendaki menjalankan aktiviti perniagaan mereka di sekolah masing-masing selama lapan bulan bermula April.

“Selain menyediakan ruang pembelajaran keusahawanan melalui Promosi Jualan ini, PKNS turut memberikan peluang latihan dan kursus berterusan bagi peningkatan kualiti peserta PROTUNE menerusi pemantauan di sekolah-sekolah yang terlibat,” katanya.

Mahmud berkata PKNS optimis program berkenaan akan berjaya mencapai objektif pembudayaan yang ditetapkan dan akan turut mencatatkan kejayaan dengan sasaran nilai jualan RM200,000 sepanjang tiga hari program berlangsung. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Terima bekas ahli UMNO hanya akan rosakkan perpaduan PH, BN – Penganalisis

CYBERJAYA: Penerimaan PKR terhadap bekas ahli UMNO yang dipecat ke dalam parti mereka hanya akan merosakkan kerajaan sekarang dan perpaduan di antara Pakatan Harapan (PH) dan Barisan Nasional (BN).

Perkara tersebut ditegaskan penganalisis politik yang menjangkakan PKR tidak akan menerima bekas ahli UMNO yang ingin menyertai parti itu, ketika dihubungi MEDIA VARIASI pada Rabu.

Terdahulu, beberapa ahli UMNO telah digantung serta dipecat daripada parti pada Januari lalu, sebagai langkah ‘pembersihan’ parti.

Susulan dipecat, beberapa media melaporkan desas-desus bekas ahli-ahli UMNO tersebut berhasrat untuk menyertai PKR, sekaligus menimbulkan tanda tanya sama ada mereka akan diterima atau tidak.

Pensyarah Kanan Pusat Perdana Fakulti Teknologi Dan Informatik Razak, Universiti Teknologi Malaysia (UTM), Dr Mazlan Ali berkata, beliau merasakan PKR tidak akan menerima mereka itu.

“Saya rasa PKR tak ambil kot, sebab UMNO dah sebut yang mereka tidak mahu pemimpin yang ada masalah disiplin seperti dipecat atau digantung, diterima oleh parti yang lain.

“Saya dengar kenyataan daripada dua parti sebelum ini iaitu PKR dan Amanah menyatakan mereka kena bincang dulu di peringkat pucuk pimpinan untuk menentukan adakah mereka boleh terima, dan Amanah ada menyebut mereka keberatan untuk menerima pemimpin yang ada masalah disiplin.

“Jadi, saya fikir, Datuk Seri Anwar Ibrahim selaku Presiden PKR ambil perhatian benda ini, sebab yang mohon ini adalah orang yang dipecat atau pun digantung dalam parti, bukan permohonan biasa.

“Sudah pasti UMNO tidak suka, dan oleh kerana UMNO dan PH sekarang bekerjasama dalam Kerajaan Perpaduan, jadi untuk menjaga hubungan itu sudah pastilah mereka akan tolak,” jelasnya.

Tambahnya, jika PKR menerima bekas ahli-ahli UMNO itu menyertai parti, mereka hanya akan menjadi ‘duri dalam daging’ kepada Kerajaan Perpaduan dan merosakkan hubungan di antara PH dan BN.

Sementara itu, Pensyarah Kanan Fakulti Bahasa Moden dan Komunikasi, Universiti Putra Malaysia (UPM), Dr Syed Agil Alsagoff pula berkata, penerimaan mereka ke dalam PKR akan menimbulkan konflik.

“Mungkin PKR pun kena berunding dahulu dengan UMNO, sebab tak nak menimbulkan masalah. Ini kerana mereka ini sedang dalam satu kesatuan, dalam satu Kerajaan Perpaduan.

“Kalaulah ahli UMNO yang dipecat itu masuk ke PN, tidak ada masalah, cuma saya nampak, kemungkinan akan ada konflik kalaulah PKR menerima bekas ahli-ahli UMNO ini,” katanya.

Author

Faridah Amiratul

View all posts

View all posts


PRU15: BN miliki rekod prestasi baik perintah negara – Saarani

IPOH: Pengundi di Perak digesa supaya membuat pilihan yang bijaksana pada Pilihan Raya Umum ke-15 (PRU15) bagi memastikan kerajaan baharu adalah kuat dan stabil.

Menteri Besar, Datuk Seri Saarani Mohamad yang juga Pengerusi Barisan Nasional (BN) Perak berkata, pengundi perlu memilih gabungan parti seperti BN kerana mempunyai ‘rekod prestasi’ yang cukup baik selama memerintah negara ini.

“Selain kerusi UMNO, BN mempunyai parti MCA dan MIC yang akan mewakili rakyat kaum Cina dan India dalam kerajaan negeri,” katanya pada sesi temu bual ekslusif bersama media menjelang PRU15 di Laman Seri Ridzuan di sini malam ini.

Penyandang kerusi Dewan Undangan Negeri Kota Tampan itu berkata, pihaknya berhasrat merealisasikan Pelan Perak Sejahtera 2030 yang dilancarkan pada Jun lepas yang menggarapkan pelan pembangunan jangka masa sederhana dan panjang di peringkat negeri, persekutuan dan antarabangsa.

Menurutnya, pelan pembangunan itu yang sebahagiannya sudah mula dilaksanakan termasuk bagi pemulihan ekonomi selepas negara dilanda COVID-19 bukan janji kosong, dan hanya boleh direalisasikan dengan adanya kerajaan yang stabil.

Saarani berkata, BN mempunyai strategi tersendiri di Parlimen Tambun yang bakal menyaksikan persaingan sengit antara penyandang kerusi itu, Datuk Seri Ahmad Faizal Azumu dan nama besar iaitu ketua pembangkang yang juga Pengerusi Pakatan Harapan (PH), Datuk Seri Anwar Ibrahim.

“Tambun kawasan besar dan mungkin BN perlu bantuan rakan lain untuk bantu, jadi kita akan sediakan pasukan sokongan itu dan saya percaya kebijaksanaan pengundi-pengundi untuk membuat pilihan. Kita juga akan mendekati golongan pengundi baharu yang akan mengundi pertama kali dengan baik,” katanya.

Mengenai parti DAP yang meletakkan calon di Dewan Undangan Negeri Changkat Jong dan Parlimen Gerik yang majoritinya pengundi Melayu, Saarani berkata, ia bukan perkara baharu malah pernah dilakukan sebelum ini.

Kerajaan Negeri Perak sebelum ini dibentuk dengan gabungan tiga parti iaitu BN, Bersatu dan PAS.

Dewan Undangan Negeri (DUN) Perak kini mengandungi 25 ADUN BN, DAP (15), Amanah, (lima), Bersatu (empat), PAS (tiga), PKR (tiga), PBM (tiga) dan bebas (satu).

DUN Perak mempunyai 59 Ahli Dewan Undangan Negeri (ADUN) dan memerlukan sokongan 30 ADUN bagi mendapat majoriti mudah untuk membentuk kerajaan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Nurul Fadzilah kongsi rasa kali pertama jari dicalit dakwat

KERAMAT: Calon Perikatan Nasional (PN) bagi kerusi Parlimen Setiawangsa, Nurul Fadzilah Kamaluddin, 33, berkongsi pengalaman kali pertama jarinya dicalit dakwat.

Ini kerana, dua penggal Ketua Srikandi Muda Bersatu dan juga Ahli Majlis Pimpinan Tertinggi Bersatu ditugaskan sebagai Ketua Pilihan Raya di Pusat Daftar Mengundi (PDM) Parlimen Setiawangsa.

Peguam yang juga bekas pengacara tv AlHijrah itu selesai menjalankan tanggungjawab sebagai pengundi Parlimen itu berkata pengalaman hari ini akan diingati selama-lamanya.

“Jangan takut untuk keluar mengundi, kerana satu undi mewakili kita, satu undi mewakili masa depan kita.

“Cuaca baik, proses pengundian pun lancar, kenangan kepada saya. rasa ‘nervous’, terima kasih kepada pengundi Setiawangsa kerana tunai tanggungjawab sebagai rakyat.

“Saya kali pertama, undi secara ‘manual’ kerana sebelum ini saya adalah petugas SPR maka saya undi pos, ini juga kenangan bagi saya kerana ada cap jari undi manual dan undi diri sendiri,” katanya kepada media.

Nurul Fadzilah tiba di pusat pengundian di Sekolah Kebangsaan (SK) AU3 Keramat, di sini, pada jam 12.30 tengah hari sebelum selesai mengundi pada jam 1 petang.

Beliau tiba bersama penyokongnya, turut berkesempatan beramah mesra dengan pengundi.

Dianggarkan 60 peratus warga Setiawangsa sudah keluar mengundi, mereka mula tiba di pusat pengundian di SK AU3 Keramat seawal jam 7 pagi.

Nurul Fadzilah ketika ditemui berkata, beliau yang mengundi sebagai calon ke enam di saluran enam bersyukur proses pengundian berjalan lancar.

Nurul Fadzilah membesar di Menara Jentayu AU3 dan Pulapol Setiawangsa.

Parlimen Setiawangsa pada PRU15 hari ini menyaksikan pertembungan enam penjuru iaitu calon PKR, Nik Nazmi Nik Ahmad, calon Pejuang, Bibi Sunita Sakandar Khan, calon Barisan Nasional, Datuk Seri Izudin Ishak, Lim Yen Tiong (Bebas), Mior Rosli Mojd Jaafar (Bebas).

Pada PRU14, sejumlah 72,136 pemilih berdaftar di Parlimen Setiawangsa mengambil bahagian dalam proses pengundian.

Kerusi Parlimen itu dimenangi penyandang daripada PKR, Nik Nazmi dengan majoriti 14,372 undi.

Beliau menewaskan calon BN, Tan Sri Dr Zulhasnan Rafique yang memperoleh jumlah undi 20,099 dan calon Pas, Ubaid Abd. Akla yang meraih 6,282 jumlah undi.

Author

Tun Puteh Wanti

View all posts

View all posts


Manjung rekod 52 kes penipuan telefon babitkan kerugian RM2.1 juta

IPOH: Daerah Manjung merekodkan sebanyak 52 kes sindiket penipuan telefon sepanjang bulan Januari hingga Selasa membabitkan jumlah kerugian RM2.1 juta.

Ketua Polis Daerah Manjung, ACP Mohamed Nordin Abdullah berkata, dalam kes terbaharu, pihaknya menerima laporan daripada seorang warga emas melibatkan kerugian RM202,787 pada Selasa.

“Wanita berusia 65 tahun yang merupakan pesara operator kilang elektronik itu telah dihubungi oleh seorang individu yang memperkenalkan dirinya sebagai pegawai polis.

“Mangsa kemudian dimaklumkan kononnya terbabit dalam kes jenayah yang memerlukan siasatan ke atas akaun beliau sehingga mangsa menyerahkan maklumat akaun kepada individu tidak dikenali itu,” menurutnya dalam kenyataan semalam.

Justeru, beliau menasihati orang awam agar tidak melayan sebarang panggilan yang meminta maklumat diri terutama akaun peribadi.

“Antara langkah yang boleh diambil bagi mengelak daripada menjadi mangsa penipuan ialah orang ramai boleh menelefon Pusat Respons Scam Kebangsaan di talian 997 yang ditubuhkan pada Oktober lepas bagi mengekang dan membanteras kegiatan penipuan siber.

“Pihak polis menasihati masyarakat supaya tidak mudah percaya dan mengikut arahan yang diberikan individu tidak dikenali terutama yang tidak pernah berjumpa secara berhadapan,” katanya.

Mohamed Nordin berkata, modus operandi penipuan telefon ialah dengan menyamar sebagai penguat kuasa, pegawai polis, Lembaga Hasil Dalam Negeri, Suruhanjaya Pencegahan Rasuah Malaysia, mahkamah, institusi kewangan dan syarikat perkhidmatan penghantaran.

“Secara logik, sebarang urusan dengan agensi kerajaan hanya dilakukan di pejabat dan bukannya melalui telefon untuk menyelesaikan sebarang urusan, jika ada pun hanyalah untuk tujuan janji temu.

“Sebagai langkah berjaga-jaga, orang awam dinasihat agar tidak melayan panggilan yang tidak dikenali, maklumkan pasangan atau ahli keluarga tentang panggilan, semak dengan institusi kewangan dan balai polis terdekat serta jangan dedahkan maklumat peribadi perbankan kepada mana-mana pihak,” katanya. – BERNAMA


Kanak-kanak perempuan 12 tahun maut dalam kebakaran

BALING: Seorang kanak-kanak perempuan berusia 12 tahun maut selepas rumahnya di Kampung Besah, Kuala Ketil dekat sini, terbakar kira-kira 7 pagi tadi.

Penolong Pengarah Bahagian Operasi Kebombaan, Jabatan Bomba dan Penyelamat Malaysia (JBPM) Kedah, Wan Mohd Hamizi Wan Mohd Zin berkata, mangsa dikenali sebagai Nor Batrisha Razali.

Beliau berkata, Pusat Gerakan Operasi (PGO) negeri menerima panggilan kecemasan pada 7.08 pagi dan telah mengarahkan jentera dari Balai Bomba dan Penyelamat Baling ke lokasi kejadian.

“Setibanya di lokasi, didapati sebuah rumah kelas B telah terbakar 90 peratus dan mangsa ditemui di dalam bilik tidur tingkat bawah rumah terbabit,” katanya dalam kenyataan di sini hari ini.

Sementara itu, Ketua Polis Daerah Baling, Supt Shamsudin Mamat yang mengesahkan kejadian itu berkata, mayat mangsa dibawa ke Hospital Sultanah Bahiyah, Alor Setar untuk bedah siasat.

“Siasatan lanjut masih dijalankan dan laporan penuh akan menyusul,” katanya. – BERNAMA


Lima hospital laksana 5G, jadi hab teknologi kesihatan

PUCHONG: Kementerian Sains, Teknologi dan Inovasi (MOSTI) dan Kementerian Kesihatan Malaysia hari ini mengumumkan lima hospital dipilih untuk melaksanakan teknologi 5G peringkat awal.

Lima hospital berkenaan adalah Institut Kanser Negara, Hospital Putrajaya, Hospital Tunku Azizah, Hospital Bera, Pahang erta hospital luar bandar.

Menteri Kesihatan, Khairy Jamaluddin berkata, ia susulan banyak permohonan diterima agar menyediakan solusi 5G.

“Kita sudah buat keputusan akan mulakan dengan 5G.

“Aplikasi 5G adalah berkapasiti tinggi, dengan tawaran lebih baik khususnya untuk pembedahan dan klinikal.

“Hospital-hospital ini dijadikan sebagai Hab Teknologi Kesihatan Sandbox Teknologi dan Inovasi Nasional (NTIS) di negara ini.

“Kita akan kenalpasti kerangka kerja untuk menguji produk di sana,” katanya dalam ucapan pada Majlis Pelancaran Hab Teknologi Kesihatan dan Inovasi Sandbox (NTIS).

Turut hadir Menteri Sains, Teknologi dan Inovasi, Datuk Sri Dr Adham Baba dan Ketua Pegawai Eksekutif Malaysian Research Accelerator for Technology and Innovation (MRANTI) Dzuleira Abu Bakar.

Dalam pada itu, Adham berkata, pemilihan hospital ini atas kesediaan infrastuktur teknologi, tenaga mahir, integrasi dengan teknologi semasa seperti internet dan 5G, perkakasan dan pemahaman teknologi terkini.

“Satu lokasi di luar bandar iaitu Hospital Bera di Pahang juga telah dikenalpasti bagi pengujian teknologi robot, internet kebendaan perubahan dan kemudahan 4G/5G.

“Keempat-empat lokasi ini akan dikenali sebagai pusat sehenti bagi sektor kesihatan untuk mencungkil potensi bagi menghadapi cabaran sektor kesihatan yang semakin meningkat di Malaysia, menyediakan pengalaman penjagaan kesihatan berkualiti tinggi untuk negara dengan teknologi dan inovasi.

“Berbekalkan visi untuk mentransformasi kehidupan rakyat dengan pewujudan inovasi perubahan dan penjagaan kesihatan yang mampu milik, inklusif dan lestari.

“Hab Teknologi Kesihatan NTIS bermatlamat untuk memacu pengujian dan pengkomersialan inovasi teknologi kesihatan dalam persekitaran dikawal selia,” katanya

Tambahnya, pusat sehenti  bagi sektor kesihatan ini untuk mencungkil potensi bagi menghadapi cabaran sektor kesihatan yang semakin meningkat di Malaysia, menyediakan pengalaman penjagaan kesihatan berkualiti tinggi untuk negara, dengan teknologi dan inovasi.

“Jadi hab ini juga bertunjangkan Internet of Medical Things (IoMT), yang mana peralatan dan aplikasi perubatan membentuk satu ekosistem yang saling berkait menerusi rangkaian komputer dalam talian berupaya mempertingkatkan pengurusan ubat, diagnosis dan rawatan dan pemantauan penyakit kronik dari jarak jauh,” katanya- MEDIA VARIASI

Author

Tun Puteh Wanti

View all posts

View all posts


Muhyiddin tiba di Ibu Pejabat SPRM, ratusan penyokong PN hadir beri sokongan

CYBERJAYA: Presiden Parti Pribumi Bersatu Malaysia (Bersatu), Tan Sri Muhyiddin Yassin dilaporkan tiba di Ibu Pejabat Suruhanjaya Pencegahan Rasuah Malaysia (SPRM) di Putrajaya, kira-kira pukul 11.15 pagi tadi.

Ketibaan bekas Perdana Menteri itu turut disambut ratusan penyokong Perikatan Nasional (PN) yang mula berkerumun di luar Ibu Pejabat SPRM seawal pukul 9 pagi tadi.

Muhyiddin dipercayai hadir di SPRM bagi memberi keterangan berhubung siasatan Program Jana Ekonomi Pemerkasaan Kontraktor Bumiputera Berwibawa (Jana Wibawa).

Terdahulu, tular khabar angin mendakwa Muhyiddin telah ditahan SPRM semasa bermain golf pada Rabu.

Bagaimanapun, Muhyiddin membidas kenyataan dakwaan itu dengan menjelaskan bahawa berita itu adalah palsu.

“Saya ingin menjelaskan berita saya ditahan di padang golf hari ini (Rabu) yang disebarkan oleh sebuah portal berita adalah palsu.

“Hari ini saya hadir ke beberapa mesyuarat berkaitan Perhimpunan Agung Tahunan (PAT) Bersatu yang akan bermula Jumaat ini.

“Bagaimanapun, Khamis saya diminta ke Ibu pejabat SPRM pada pukul 11 pagi,” katanya pada Rabu.

Untuk rekod, SPRM sebelum ini dilaporkan membeku beberapa akaun milik parti Bersatu kerana dipercayai ada kaitan dengan siasatan dana kerajaan bernilai RM92.5 bilion yang didakwa diseleweng PN ketika melaksanakan pelbagai pakej rangsangan susulan pandemik COVID-19.

Author

Diyana Rahip

View all posts

View all posts


Mangsa banjir di Langkawi meningkat

LANGKAWI: Kejadian banjir yang tercetus di daerah ini sejak Ahad lalu kini mencatat pertambahan mangsa apabila seramai 61 penduduk terpaksa dipindahkan, setakat jam 8.30 pagi hari ini.

Kesemua mangsa berkenaan ditempatkan di pusat pemindahan sementara (PPS) Dewan Syifa, Padang Matsirat.

Pegawai Pertahanan Awam Daerah Langkawi, Kapten (PA) Ahmad Shahfikri Darus berkata, mangsa di PPS ketika ini membabitkan 17 keluarga terdiri 34 lelaki dan 27 wanita.

“Daripada jumlah itu, seramai 27 lelaki dan 22 wanita terdiri mangsa dewasa, manakala tujuh lelaki dan lima perempuan membabitkan kanak-kanak.

“Mereka dari lima kampung iaitu Kampung Atas, Limbung Putra, Buluh Penyumpit, Bukit Kemboja dan Bohor Masjid,” katanya seperti dilapor Berita Harian pada Rabu.

Ahmad Shahfikri berkata, pertambahan 12 mangsa pada hari ini membabitkan Kampung Bohor Masjid berikutan kediaman mereka dinaiki air susulan hujan berterusan sejak semalam.

“Ramalan cuaca hari ini dijangka hujan renyai pada sebelah petang, manakala petang dijangka cerah dan hujan di satu dua tempat pada sebelah malam.

“Pusat Kawalan Operasi Daerah (PKOD) di talian 04-9611474 sentiasa beroperasi untuk menerima panggilan kecemasan berkaitan rumah dinaiki air, pokok tumbang dan tanah runtuh,” ujarnya.

Author

Diyana Rahip

View all posts

View all posts


Malaysia Airlines benarkan penumpang bawa makanan sendiri untuk laluan terjejas

CYBERJAYA: Syarikat penerbangan, Malaysia Airlines Bhd (MAB) kini membenarkan para penumpangnya membawa makanan sendiri di atas pesawat untuk laluan terjejas dalam tempoh peralihannya kepada penyedia perkhidmatan katering baharu.

Bagaimanapun, makanan pemanasan sendiri dan makanan tidak halal adalah dilarang sama sekali.

Menerusi kenyataan yang tertakluk dalam Soalan Lazim di laman web MAB, syarikat penerbangan itu menyatakan pilihan makanan dan minuman (F&B) alternatif tertakluk kepada keperluan cecair, aerosol dan gel (LAG), yang tidak boleh melebihi 100 mililiter (ml) untuk penumpang antarabangsa yang berlepas dari atau transit di lapangan terbang antarabangsa di Malaysia.

Sebelum ini, Malaysia Airlines memuktamadkan perkongsian lamanya dengan penyedia katering utama Brahim’s Food Services (BFS) yang berpangkalan di Kuala Lumpur, dan sedang beralih ke perkhidmatan katering baharu di laluan domestik dan antarabangsa terpilih dalam rangkaian Malaysia Airlines.

Bagi memastikan tiada sebarang gangguan minimum membabitkan keselesaan pelanggan, MAB akan menawarkan pilihan F&B alternatif sambil meneroka secara aktif penyedia perkhidmatan baharu yang selaras dengan komitmennya yang tidak berbelah bahagi untuk menyampaikan pengalaman premium.

Dalam tempoh peralihan, penumpang masih akan diberikan makanan atau minuman dalam penerbangan mereka, maklum MAB seperti dilapor Harian Metro.

Namun, penumpang yang terjejas oleh perubahan dalam tawaran makanan termasuk laluan domestik dan antarabangsa terpilih yang dikendalikan oleh Malaysia Airlines, akan menerima tawaran makanan yang disemak semula dan makanan prapembungkusan bergantung kepada kelas perjalanan dan tempoh penerbangan.

Makanan yang dibungkus pula akan ditawarkan untuk laluan yang lebih pendek bergantung pada kelas perjalanan dan tempoh penerbangan, manakala makanan yang disemak semula akan ditawarkan untuk penerbangan yang lebih lama.

Justeru, MAB menggesa penumpang yang terjejas untuk mengemas kini butiran hubungan mereka melalui ‘Tempahan Saya’ di laman webnya bagi memastikan mereka menerima kemas kini tepat pada masanya melalui e-mel dan khidmat pesanan ringkas (SMS).

Author

Diyana Rahip

View all posts

View all posts


Peranti satelit Starlink akan diperluas ke Sabah, Sarawak

JOHOR BAHRU: Suruhanjaya Komunikasi dan Multimedia Malaysia (MCMC) akan memperluas pemasangan peranti satelit Starlink di kawasan luar bandar seluruh negara, termasuk di Sabah dan Sarawak.

Timbalan Menteri Komunikasi dan Digital, Teo Nie Ching berkata, pihaknya telah menempah 30 peranti berspesifikasi tinggi, di mana 10 daripadanya telah diperoleh.

Menurut beliau, empat daripadanya telah dipasang di Universiti Teknologi Malaysia (UiTM) Kuala Pilah; Kampung Orang Asli (KOA) Kemensah Gombak dan KOA Tonggang di Tambun Perak serta KOA Sungai Temon di Johor Bahru.

“SKMM sedang mengenal pasti lokasi lain bersesuaian di seluruh negara termasuk Sabah dan Sarawak yang memerlukan capaian internet lebih baik.

“Kami akan bincang dengan Kementerian Pendidikan Malaysia (KPM), Kementerian Kesihatan Malaysia (KKM) dan Kementerian Kemajuan Desa dan Wilayah untuk mengenal pasti lokasi sesuai untuk dipasang, semua ini belum dimuktamadkan,” jelasnya.

Beliau berkata demikian dalam sidang akhbar selepas melawat tapak pemasangan peranti satelit Starlink di Kampung Orang Asli Sungai Temon di sini, hari ini. Turut hadir, Timbalan Menteri Perdagangan Antarabangsa dan Industri (MITI), Liew Chin Tong.

Tambah Nie Ching, langkah pemasangan satelit tersebut akan membantu menyelesaikan masalah capaian internet yang lemah di kawasan-kawasan tertentu seluruh negara.

“Kampung Orang Asli Sungai Temon ini kerap berdepan pencemaran frekuensi kerana berdekatan dengan negara jiran, Singapura. Apabila berada dikawasan ini, talian telefon akan berhubung (connect) dengan rangkaian Singapura secara automatik kerana capaian mereka lebih kuat.

“Dengan adanya kemudahan ini, ia akan menambah baik akses capaian internet kepada penduduk khususnya dalam sektor pembelajaran anak-anak orang asli untuk pendidikan,” katanya. – Kosmo!

Authors

Media Variasi

View all posts

Taufik Asmady Abdul Aziz

View all posts

View all posts

View all posts


KJ bawa muka ‘segar’ dalam kepimpinan, mahu parti kekal relevan

SHAH ALAM: Satu-satunya pemimpin membawa jenama ikon belia negara, Khairy Jamaluddin mengangkat generasi muda dalam kepimpinan terutama partinya, UMNO-BN.

Program Kenali Calon New-Gen BN Bersama Khairy Jamaluddin antara usaha meremajakan semula UMNO-BN supaya parti itu sentiasa kekal relevan dan diterima rakyat sepanjang masa.

“Orang nak lihat juga muka baharu dalam Barisan Nasional (BN).

“Ini menandakan satu rejuvenasi (meremajakan) dalam BN itu sahaja,” katanya kepada media ketika ditemui pada Program ‘Selangkah ke Menara Gading dan Townhall Ikon Malaysia bersama Khairy Jamaluddin’, di Universiti Teknologi MARA (UiTM) Cawangan Puncak Alam, semalam.

Program anjuran Yayasan Prihatin Nasional (Prihatin) yang dihadiri lebih 600 pelajar Sijil Pengajian Tinggi Malaysia (STPM) dari Selangor.

Turut diadakan sesi bersama Ikon Selebriti yang juga pelakon, Anna Jobling dan sesi motivasi oleh Tokoh Pendidikan Negara, Prof Emeritus Tan Sri Ir Dr Sahol Hamid Abu Bakar.

Terdahulu pada hari sama, program Kenali Calon New-Gen BN Bersama Khairy Jamaluddin pada sesi siaran langsung di Facebook Khairy, menyaksikan muka baharu dan lebih segar dalam kepimpinan parti.

Panel jemputan ialah calon Barisan Nasional (BN) Parlimen Merbok, Datuk Shaiful Hazizy Zainol Abidin; calon Parlimen Arau, Datuk Rozabil Abd Rahman atau Tok Ben; calon Parlimen Raub, Datuk Chong Sin Woon; calon Parlimen Kuala Langat, Datuk M Mohana; calon Parlimen Alor Gajah, Shahril Hamdan; calon Parlimen Tebrau, Nicole Wong; calon Parlimen Padang Serai, Datuk C Selvaraj dan calon Parlimen Putatan, Datuk Ir Shahelmey Yahya.

Pada sesi itu, Khairy bertindak sebagai moderator bertanyakan beberapa soalan kepada panel jemputan termasuk harapan serta aspirasi mereka untuk rakyat dan negara pada Pilihan Raya Umum ke-15 (PRU15).

Sementara itu, Khairy berkata, generasi muda dalam BN bukan dirinya sahaja, sebaliknya ramai lagi individu yang berkaliber dan berpotensi.

“Ini hanya sikit pilihan kecil sahaja, ramai lagi yang tidak sempat kita himpunkan pada hari ini.

“Mereka ada idea dan boleh menyampaikannya dengan baik, membuktikan semuanya bukan ‘yes man’ kepada ketua, apa yang tidak betul akan diberitahu tidak betul kerana kita membawa aspirasi rakyat Malaysia,” katanya.

Author

Tun Puteh Wanti

View all posts

View all posts


Tiga beradik antara empat maut nahas kereta dan lori di Kampar awal pagi tadi

IPOH: Tiga beradik dan seorang wanita maut dalam kemalangan melibatkan sebuah lori tanah dan Proton Saga di KM310.2 di Lebuhraya Plus arah selatan awal pagi tadi.

Mangsa yang maut ialah Ahmad Uwais Qorni Nasaruddin, 5; Siti Nur Aminah Nasaruddin, 8, dan Muhammad Azib Nasaruddin, 23, serta seorang wanita Azriyani Abdul Latif, 45.

Seorang lagi penumpang dalam kereta itu, Muhammad Fawwaz Nasaruddin, 7, iaitu adik-beradik kepada mangsa maut, cedera parah manakala pemandu lori dilaporkan selamat.

Penolong Pengarah Operasi Jabatan Bomba dan Penyelamat Malaysia (JBPM) Perak Mohamadul Ehsan Mohd Zain berkata pihak bomba menerima panggilan kira-kira 2 pagi berhubung insiden itu.

Mohamadul Ehsan berkata Proton Saga itu telah melanggar bahagian belakang lori muatan tanah dan terbakar di bahagian bonet kenderaan.

“Empat mangsa telah disahkan maut oleh pegawai Kementerian Kesihatan manakala seorang mangsa telah dibawa ke Hospital Kampar oleh pasukan kecemasan EMRS.

“Terdapat mangsa yang maut telah melecur di beberapa anggota badan,” katanya. – BERNAMA


PAS, Bersatu kahwin mutaah tak kekal lama – Mahdzir Khalid

KUALA NERANG: Gabungan PAS dan Parti Pribumi Bersatu Malaysia (Bersatu) dalam Perikatan Nasional (PN) diibaratkan seperti perkahwinan mutaah yang tidak akan kekal bersama.

Naib Presiden UMNO, Datuk Seri Mahdzir Khalid berkata, gabungan itu dijangka hanya bersifat sementara kerana PAS mempunyai pendirian sendiri dalam membuat keputusan manakala Bersatu pula sebuah parti yang penuh emosi.

“Saya fikir gabungan PAS dan Bersatu ini adalah satu perkahwinan yang istilahnya dipanggil mutaah, perkahwinan sementara.

“PAS pun ada pemikiran sendiri dalam nak buat keputusan, Bersatu macam penuh dengan emosi dan saya fikir mereka tak mempunyai pendirian bersama,” katanya.

Beliau berkata demikian ketika ditemui media selepas Program Pekebun Kecil RISDA Makmur Negeri Kedah di Kampung Musa, Pedu, di sini, pada Selasa.

Mahdzir yang juga Penyandang dan calon BN bagi Parlimen Padang Terap diminta mengulas perbezaan pendirian antara Setiausaha Agung PAS, Datuk Seri Takiyuddin Hassan dan Pengerusi PN, Tan Sri Muhyiddin Yassin berkaitan kerjasama antara parti selepas Pilihan Raya Umum ke-15 (PRU15).

Media sebelum ini melaporkan PN yakin dapat membentuk kerajaan hasil gabungan dengan parti lain, terutama Barisan Nasional (BN) pada PRU15.

Takiyuddin, berkata beliau menjangkakan BN akan menerima penggabungan itu.

Susulan itu Muhyiddin hari ini menyanggah kenyataan dibuat Takiyuddin berhubung isu kerjasama dengan BN itu dan beliau tidak pernah memberi mandat kepada Takiyuddin untuk bertindak sedemikian.

Sementara itu, Mahdzir berkata BN kekal mencadangkan nama Datuk Seri Ismail Sabri Yaakob sebagai calon Perdana Menteri sekiranya diberi mandat pada PRU15.

“UMNO dan juga BN telah memutuskan secara konsensus bahawa Datuk Seri Ismail Sabri Yaakob adalah calon Perdana Menteri selepas daripada PRU15 jika BN menang.

“Tapi isu ni macam selalu dimainkan oleh pembangkang, pembangkang nak cari jalan untuk nak memecahbelahkan kepimpinan dalam BN.

“Kita mencadangkan mengusulkan Datuk Seri Ismail dan keputusan akhir adalah Seri Paduka Baginda Yang di-Pertuan Agong,” katanya.

Author

Tun Puteh Wanti

View all posts

View all posts


China teraju jualan keluaran elektronik pengguna dunia

Xinhua melaporkan  China kekal sebagai pangkalan pembuatan global yang penting bagi  produk elektronik pengguna, dan berjaya menarik pengeluar elektronik utama dunia untuk menubuhkan pangkalan pembuatan serta pusat penyelidikan dan pembangunan, demikian menurut pegawai kementerian Xu Wenli pada sidang akhbar.

Kementerian itu akan mempercepat pelaksanaan industri perintis dan tonggak dalam sektor itu, dan menggalakkan pembangunan teknologi audio-visual generasi baharu selain industri realiti maya, kata Xu.

Usaha juga akan dilakukan untuk menggalakkan usaha menaik taraf rangkaian kandungan, pengkomputeran, penyimpanan dan rangkaian paparan industri, antara lain, kata Xu, yang turut menggesa penyepaduan dan pembangunan inovatif teknologi baharu dalam industri utama bagi merangsang potensi penggunaan industri maklumat. – BERNAMA


KPM sahkan murid, guru SJKC Mun Choong terlibat tragedi tanah runtuh Batang Kali

KUALA LUMPUR: Menteri Pendidikan, Fadhlina Sidek mengesahkan terdapat guru dan murid Sekolah Jenis Kebangsaan Cina Mun Choong yang terlibat dalam tragedi tanah runtuh di Batang Kali, Selangor awal pagi tadi.

Bagaimanapun, beliau berkata, lawatan kumpulan itu ke lokasi terbabit bukan anjuran pihak sekolah sebaliknya merupakan kunjungan persendirian.

“Barangkali ia adalah lawatan keluarga atau kawan-kawan, kami masih tidak pasti. Kami masih lagi dalam proses untuk mendapatkan fakta yang tepat berkaitan lawatan mereka ke sana,” katanya kepada pemberita semasa meninjau situasi di Jabatan Forensik Hospital Sungai Buloh dekat sini hari ini.

Mayat mangsa tragedi itu dibawa ke hospital berkenaan untuk proses bedah siasat.

Fadhlina berkata, pihaknya juga sedang mengenal pasti jika ada lagi murid yang menjadi mangsa dalam insiden itu.

Beliau berkata, pihaknya sedia menghulurkan bantuan kewangan dan khidmat psikososial kepada guru, murid serta waris yang terlibat dalam tragedi itu.

Fadhlina turut meminta waris mangsa yang terkorban diberi ruang supaya mereka dapat bersabar dalam menjalani proses pengecaman mayat.

“Saya merakamkan rasa berduka dan takziah kepada waris mangsa yang terlibat. Mudah-mudahan proses ini dapat dipercepat serta dipermudah untuk semua waris dan juga mangsa,” katanya.

Insiden sekitar 2.42 pagi itu, yang melibatkan runtuhan sepanjang hampir 300 meter dan setinggi 70 meter, menyebabkan 21 orang maut setakat 7.10 malam.

Seramai 12 mangsa masih hilang manakala 61 orang terselamat. – BERNAMA


ALIF perkenal marjerin eksklusif untuk GTR

PETALING JAYA: Sime Darby Oils (SDO) di bawah jenama ALIF miliknya memperkenalkan marjerin eksklusif untuk dipasarkan bersama jenama burger tempatan, GTR Burger.

Ketua Jualan Pelanggan SDO, Mohammad Rahimi Abdullah berkata, marjerin eksklusif ini akan dipasarkan khas menerusi kolaborasi antara Sime Darby dan GTR.

“SDO adalah pengusaha minyak sawit yang mampan di Malaysia, dengan kerjasama ini bekalan tidak putus dan memenuhi keperluan pelanggan.

“Sebagaimana diketahui umum minyak masak ALIF dihasilkan daripada minyak sawit mentah bermutu tinggi yang diuji untuk menentukan kualitinya terlebih dahulu dan kemudian disuling untuk menghasilkan minyak masak.

“Hari ini, kami umumkan kolaborasi antara Sime Darby dan GTR Burger menerusi perjanjian eksklusif dimana marjerin ALIF akan dibekalkan di semua gerai GTR Burger, ” katanya kepada media.

Beliau berkata demikian selapas menandatangani majlis Memorandum Persefahaman Bersama (MOU) antara marjerin ALIF untuk GTR Burger bersama Sime Darby Oil di Sime Darby Plantation pada Isnin.

Turut hadir pada sidang media, Pengasas Bersama GTR Burger, Nordin Mat dan Najib Jalil.

Dalam pada itu, Najib berkata, GTR Burger yang mula beroperasi pada tahun 2021 kini sudah memiliki 300 cawangan dan tiga pusat pemrosesan di Kuching Sarawak, Puchong Selangor dan Kota Kinabalu.

“GTR merancang untuk membuka sehingga 500 cawangan pada Julai nanti dan 1,000 cawangan pada akhir tahun nanti.

“Kami akan pasarkan marjerin ALIF ini ke seluruh cawangan kami.

“GTR Burger memang mempopularkan bahan tempatan, produk tempatan guna daging segar tempatan, sekarang sokong GLC tempatan iaitu SDO di samping membantu membuka peluang niaga kepada anak tempatan.

“Kolaborasi perniagaan Bumiputeta ini mampu mengangkat dua jenama tempatan dalam satu platform, lagipun jenama ALIF sangat sesuai untuk roti GTR, sesuai untuk produk roti John,” katanya.

Terdahulu GTR Burger memaklumkan kerjasama bersama Pertubuhan Rezeki Infaq (RI) untuk melaksanakan program Tanggungjawab Sosial Korporat (CSR) sempena kedatangan bulan Ramadan nanti.

Dinamakan “Kebahagiaan Ramadan 2023”, program yang akan dilancarkan itu nanti mensasarkan 2 juta umat Islam menerima manfaatnya.

Kerjasama dengan RI itu juga membuka peluang kepada pihak-pihak lain untuk beramal sempena bulan Ramadan menerusi infak dan sedekah jariah menerusi program tersebut.

Orang ramai yang mahu menyertai peluang niaga bersama GTR Burger boleh melayari www.gtrburger.my.

Author

Tun Puteh Wanti

View all posts

View all posts


Kenapa tergesa-gesa untuk dengar rayuan Najib – Shafee

PUTRAJAYA: Mahkamah Persekutuan hari ini diberitahu bahawa bekas peguam Datuk Seri Najib Tun Razak, Datuk Hisyam Teh Poh Teik “dipaksa” terus mewakili bekas perdana menteri itu dalam rayuan kes babitkan dana SRC International Sdn Bhd, walaupun peguam itu memohon untuk menarik diri.

Peguam utama Najib, Tan Sri Muhammad Shafee Abdullah berhujah bahawa Hisyam telah memaklumkan kepada mahkamah pada 18 Ogos 2022 hasrat untuk menarik diri daripada prosiding rayuan SRC International, atas alasan tidak mempunyai waktu yang mencukupi untuk membuat persediaan.

Pada 26 Julai lepas Najib menamatkan dengan serta merta perkhidmatan Messrs Shafee & Co daripada mewakili beliau dalam rayuan kes SRC itu, dan kemudiannya melantik Hisyam daripada Messrs Hisyam Teh sebagai peguam utamanya dan rakan kongsi ZIST, Liew and Rueben sebagai peguam cara baharu.

Hisyam sebelum itu telah memohon untuk menangguhkan kes berkenaan bagi tempoh tiga atau empat bulan untuk membolehkan beliau membuat persediaan kes itu, namun Mahkamah Persekutuan sebelum ini telah menolak permohonannya.

Muhammad Shafee berkata susulan keputusan itu, Hisyam memohon untuk menarik diri daripada mewakili Najib, dan mahkamah turut menolak permohonan itu.

“Ia adalah representasi paksa oleh peguam yang tidak efektif, tidak bersedia. Ia representasi “berpura-pura”, diselia oleh Mahkamah Persekutuan. Hak ini adalah satu hak ilusi dalam kes ini,” katanya.

Shafee seterusnya berkata, keengganan untuk penangguhan itu menyebabkan Hisyam “terbelenggu” ketika mewakili Najib, kerana ia mengakibatkan beliau tidak mempunyai masa yang mencukupi untuk membuat persediaan.

“Kebebasan peribadi Najib menjadi pertaruhan, kerana dia berhadapan dengan hukuman penjara 12 tahun dan jumlah denda yang besar, belum pernah berlaku sebelum ini, sebanyak RM210 juta.

“Mahkamah juga tidak membenarkan permohonan anak guam saya untuk menangguhkan perbicaraan rayuan utama. Dalam beberapa kes orang lain sebelum ini, mahkamah membenarkan 70 kali penangguhan, tetapi mengapa anak guam saya tidak boleh mendapatkannya sekali?

“Kenapa tergesa-gesa? Adakah kerana Pilihan Raya Umum ke-15 hampir tiba? Tidak membenarkan penangguhan telah melanggar hak asasi,” kata Muhammad Shafee pada pendengaran permohonan Najib untuk menyemak keputusan Mahkamah Persekutuan sebelum ini yang mengekalkan sabitan dan hukuman penjara 12 tahun dan denda RM210 juta kerana penyelewengan RM42 juta dana SRC International.

Beliau berhujah demikian di hadapan Ketua Hakim Sabah dan Sarawak Datuk Abdul Rahman Sebli yang mempengerusikan panel lima hakim merangkumi Hakim Mahkamah Persekutuan Datuk Vernon Ong Lam Kiat, Datuk Rhodzariah Bujang dan Datuk Nordin Hassan serta hakim Mahkamah Rayuan Datuk Abu Bakar Jais.

Muhammad Shafee juga membuat kesimpulan bahawa Najib tidak diberikan perbicaraan yang adil semasa rayuan terakhir tahun lepas.

Najib dalam permohonan semakannya memohon untuk membatalkan keputusan yang dibuat oleh panel lima hakim Mahkamah Persekutuan yang diketuai oleh Ketua Hakim Negara Tun Tengku Maimun Tuan Mat pada 23 Ogos tahun lepas dalam mengekalkan sabitan dan hukuman penjara 12 tahun dan denda kerana penyelewengan RM42 juta dana SRC International.

Perbicaraan rayuan Najib bersambung esok. – BERNAMA


SPRM rekod RM29 bilion lucut hak harta, penalti

PUTRAJAYA: Suruhanjaya Pencegahan Rasuah Malaysia (SPRM) merekodkan prestasi memberangsangkan dengan tindakan proaktif dalam melaksanakan pelbagai operasi, tangkapan dan pertuduhan di mahkamah.

Ini termasuk kes-kes berprofil tinggi dan berkepentingan awam dengan sebanyak 776 Kertas Siasatan (KS) dibuka dan 869 tangkapan bagi tempoh Januari hingga Ogos tahun ini.

Ketua Pesuruhjaya SPRM, Tan Sri Azam Baki berkata, sebanyak 326 pertuduhan bagi pelbagai kesalahan dipertuduhkan di mahkamah.

“Statistik pelucuthakan dan pemulihan aset menunjukkan rekod sangat cemerlang pada tahun ini dengan nilai pelucuthakan harta sebanyak RM12,891,268.66 dan kompaun berjumlah RM4,003,000.

“Jika dikira sejak 2018 hingga sekarang, jumlah keseluruhan pelucuthakan harta dan penalti yang direkodkan SPRM berjumlah lebih RM29 bilion,” katanya ketika berucap pada Majlis Sambutan Ulang Tahun SPRM Ke-56, di sini hari ini.

Azam berkata, strategi SPRM adalah mengurangkan ketirisan di tiga sektor rasuah iaitu rasuah di sektor penguatkuasaan, perolehan dan grand corruption.

Jelasnya, perubahan kaedah penyiasatan kepada intelligence base investigation telah membuahkan hasil yang mana tidak lagi bersandarkan kepada kaedah reactive semata-mata.

“Perubahan kepada landskap politik, ekonomi dan sosio budaya masyarakat harus menjadi keprihatinan warga SPRM dan tidak boleh ditakuk lama dengan mendabik dada bahawa kononnya kita adalah the best ataupun kaedah kita ini tiada perlu perubahan.

“Orang lama tidak boleh mengatakan cara lama berkesan dan orang baharu pula perlu mempelajari orang lama dan meneroka kepada perubahan,” katanya.

Dalam pada itu, Azam berkata, ke arah untuk membanteras ketirisan, SPRM akan memfokuskan kes-kes skala besar dan berkepentingan awam.

Katanya, penjenayah-penjenayah yang mencuri atau menghilangkan hasil kerajaan, mereka yang ada kuasa menyalahgunakan kuasa perlu dihukum sehinggakan mereka dibangkrapkan supaya harta negara dikembalikan.

“Sehubungan dengan itu, kaedah penyiasatan yang berbentuk Financial crime perlu dipergiatkan dan pegawai-pegawai SPRM perlu memahami undang-undang jenayah dan juga kaedah penyiasatan yang lebih bersistematik.

“Untuk itu, saya telah mengarahkan agar Akademi Pencegahan Rasuah Malaysia (MACA), Bahagian Siasatan dan Bahagian Pencegahan Pengubahan Wang Haram (AML) berganding bahu melatih pegawai-pegawai SPRM dengan kaedah-kaedah baharu ini, tanpa melupakan kaedah-kaedah lama yang masih relevan,” katanya. – Utusan

Author

Media Variasi

View all posts

View all posts


Banjir surut sepenuhnya di Muar, mangsa di Johor menurun kepada 33,245 orang

JOHOR BAHRU: Keadaan banjir di negeri ini dilihat semakin baik dengan daerah Muar menjadi daerah terbaharu pulih sepenuhnya daripada bencana itu.

Menurut Jawatankuasa Pengurusan Bencana Negeri (JPBN) dengan perkembangan terbaharu itu, jumlah mangsa banjir menurun kepada 33,245 orang di tiga daerah setakat 8 malam ini, berbanding 35,230 orang yang direkodkan 4 petang tadi.

“Sehingga kini, sebanyak 107 pusat pemindahan sementara masih dibuka di daerah Batu Pahat, Tangkak dan Segamat.

“Batu Pahat mempunyai paling ramai mangsa iaitu seramai 33,146 daripada 9,407 keluarga, diikuti Segamat 75 orang (23 keluarga) dan Tangkak 24 mangsa daripada tiga keluarga,” menurut kenyataan itu.

Sekretariat Pengurusan Bencana Daerah Batu Pahat ketika dihubungi Bernama malam ini memaklumkan, paras air juga didapati sudah semakin surut di beberapa kawasan di daerah berkenaan.

“Kita jangkakan akan lebih ramai mangsa yang dibenarkan pulang ke rumah, memandangkan keadaan cuaca yang baik,” katanya.

Cuaca diramalkan cerah di kesemua 10 daerah pada malam ini. – BERNAMA


Courts Malaysia gedung perabot pertama tawar harga Rahmah

KUALA LUMPUR: Pasaraya Perabot Courts Malaysia menjadi gedung perabot pertama menyambut inisiatif Payung Rahmah dengan menawarkan barangan elektronik dan perabot pada harga Rahmah bermula Sabtu lepas.

Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, menerusi inisiatif itu, pelanggan yang membuat pembelian melebihi RM2,000 dapat membeli barangan kedua seperti mesin pengisar pada harga RM5 sahaja.

“Selain itu, terdapat sesetengah barangan perabot dan elektrik menawarkan potongan harga mencecah 50 peratus.

“Ini sangat menarik dan dapat membantu suri rumah mendapatkan barangan elektronik pada harga berpatutan dengan harga Rahmah,” katanya pada sidang media pada Program ‘Walkabout’ Jualan Rahmah Courts, di Pasaraya Courts, di sini hari ini.

Menurut Salahuddin tempoh promosi sepatutnya berakhir 21 April ini, bagaimanapun pihak Courts melanjutkannya hingga 30 April bagi meraikan pelanggan terutama menjelang Aidilfitri.

Salahuddin berharap banyak lagi syarikat elektrik dan perabot yang akan bersama-sama kementerian itu dengan menawarkan Jualan Rahmah bagi meringankan beban rakyat.

Terdahulu, beliau meninjau beberapa gerai di sekitar ibu kota awal pagi tadi bagi melihat jualan barangan basah terutama ikan, daging dan sahur-sayuran menjelang Aidilfitri.

“Saya melihat semua peniaga mematuhi harga yang ditetapkan dan tiada harga yang naik secara melampau.

“Ada laporan yang mengatakan harga dinaikkan dengan melampau, jadi saya memerhatikan dari satu gerai ke kedai lain serta mengambil masa satu jam, dan mendapati keseluruhan harga barangan masih terkawal,” katanya. – BERNAMA


Bidoglio bangga bantu JDT cipta sejarah selepas lalui tempoh sukar

KUALA LUMPUR: Ketua jurulatih Johor Darul Ta’zim (JDT), Hector Bidoglio melahirkan rasa gembira dan berterima kasih kepada semua pihak selepas berjaya membimbing pasukan itu menjuarai Piala Malaysia 2022 di Stadium Nasional Bukit Jalil, malam tadi.

Kejayaan menewaskan Selangor FC 2-1 menyaksikan Harimau Selatan mencipta sejarah muncul pasukan pertama menyapu bersih semua trofi tahun ini dengan melengkapkan koleksi sebagai juara Piala Sumbangsih, Piala FA dan Liga Super dalam  kancah domestik.

Pencapaian itu juga menyaksikan Bidoglio sudah mengumpul tiga kejuaraan domestik sejak dilantik sebagai pengendali skuad Harimau Selatan menggantikan Benjamin Mora, Julai lalu.

“Saya ingin mengucapkan ribuan terima kasih kepada bos (pemilik JDT, Tunku Ismail Sultan Ibrahim), pengurus, semua kakitangan dan pemain saya.

“Saya tiba di JDT ketika saat sukar, bukan mudah apabila anda tiba untuk mengemudi pasukan yang sentiasa menang dan anda perlu pergi dengan cara yang sama. Ia adalah masa yang sukar tetapi saya gembira kami berjaya melakukannya,” katanya pada sidang media selepas perlawanan di sini.

Sementara itu, penjaring gol kemenangan JDT, Fernando Forestieri, yang dinobatkan sebagai pemain terbaik perlawanan akhir, mengucapkan terima kepada semua pihak yang membolehkan pencapaian tersebut musim ini.

“Saya sangat gembira kerana semua orang tahu betapa kami bekerja keras dan merupakan tahun menakjubkan dan kami berhak merangkul kesemua trofi musim ini,” katanya.

Dalam pada itu, pengendali Selangor, Tan Cheng Hoe tetap berpuas hati dengan prestasi anak buahnya dalam 90 minit perlawanan walaupun akhirnya terpaksa akur dengan kekalahan.

“Saya sangat puas hati dengan setiap peningkatan individu pemain semenjak saya dilantik sebagai jurulatih dua bulan lalu. Perlawanan ini menunjukkan kemenangan itu berpihak kepada mereka (JDT) yang mempunyai pengalaman yang lebih luas,” kata pengedali berusia 54 tahun itu.

Pada aksi malam tadi, Selangor terlebih dahulu di hadapan pada minit ke-45 hasil sepakan penalti Herlison Caion De Souza Ferreira sebelum JDT bangkit meledak dua gol masing-masing menerusi Bergson Da Silva pada masa kecederaan babak pertama dan Fernando Forestieri pada minit ke-59.

Selangor terus kempunan merangkul sebarang gelaran juara dalam tempoh tujuh tahun selepas kali terakhir menjulang Piala Malaysia pada 2015. – BERNAMA


Majlis Perbandaran Klang dinaik taraf sebagai bandar raya

KLANG: Kerajaan Persekutuan bersetuju untuk meluluskan cadangan naik taraf Majlis Perbandaran Klang (MPK) kepada status bandar raya.

Menteri Pembangunan Kerajaan Tempatan, Nga Kor Ming berkata, keputusan itu dicapai menerusi Mesyuarat Jemaah Menteri sekali gus menjadikan MPK sebagai pihak berkuasa tempatan (PBT) keempat berstatus bandar raya di Selangor selepas Majlis Bandaraya Subang Jaya, Majlis Bandaraya Shah Alam dan Majlis Bandaraya Petaling Jaya.

“Hari ini saya datang untuk satu keputusan penting, pemakluman keputusan Jemaah Menteri berhubung dengan cadangan untuk menaik taraf Majlis Perbandaran Klang kepada Majlis Bandaraya Klang,” katanya.

Beliau berkata demikian pada Program Sentuhan Kasih KPKT, di Dewan Hamzah, Majlis Perbandaran Klang hari ini.

Dalam pada itu, Kementerian Pembangunan Kerajaan Tempatan (KPKT) melalui geran tahunan daripada Kerajaan Persekutuan turut memperuntukkan sebanyak RM5 juta setahun kepada MPK sebagai satu inisiatif untuk membantu membiayai belanja mengurus Pihak Berkuasa Tempatan (PBT).

Peruntukan tersebut akan melibatkan 21 projek di seluruh kawasan Klang bagi menaik taraf kemudahan awam sekitar PBT itu yang akan bermula dalam kadar segera dan dijangka siap menjelang akhir tahun ini.

“Peruntukan akan melibatkan proses naik taraf kemudahan awam antaranya Pasar Pelabuhan Klang, erai-gerai di kawasan Pelabuhan Klang dan Jalan Goh Hock Huat, laluan pejalan kaki dan basikal di Jambatan Kota Klang,” maklumnya.

Author

Ariom Rajeswaran

View all posts

View all posts


Penduduk persoal warga asing berniaga di pasar malam

ULU TIRAM: Kehadiran sekumpulan warga asing berniaga di pasar malam Taman Desa Cemerlang di sini menimbulkan persoalan dalam kalangan masyarakat setempat.

Warga asing terbabit didapati menjual sayuran, telur dan barangan kering yang sekali gus menimbulkan tanda tanya siapa yang memberi kebenaran kepada mereka untuk berniaga di tapak pasar malam itu.

Seorang penduduk yang hanya mahu dikenali Azim, 40, berkata, kewujudan kumpulan warga asing menjalankan perniagaan di pasar malam itu bukan perkara baharu.

Menurutnya, kehadiran warga asing yang berniaga di situ turut menerima sambutan baik berikutan lokasi tapak pasar malam yang terletak bersebelahan dengan kawasan perindustrian yang mempunyai ramai pekerja asing.

“Bukan saja warga Pakistan, terdapat juga peniaga dalam kalangan warga Nepal dan Vietnam. Tidak dinafikan kehadiran mereka menjejaskan peniaga tempatan malah penduduk juga was-was dengan tahap kebersihan peniaga asing itu.

“Kami tidak pasti mereka beroperasi di petak disediakan oleh penganjur pasar malam atau tidak namun sepatutnya perkara itu tidak berlaku dan mereka perlu diambil tindakan,” katanya.

Katanya, pihak berkuasa tempatan perlu lebih tegas dan memantau tapak pasar malam berkenaan kerana jika leka, tidak mustahil makin ramai warga asing akan berniaga di situ.

Sementara itu, menerusi video dikongsi pengguna TikTok kelmarin, memaparkan pasar malam yang terletak di Jalan Meranti itu disertai warga Pakistan yang menjual telur manakala di sebelahnya warga Nepal menjual sayur.

Menurutnya, malah terdapat juga sekumpulan wanita yang dipercayai warga Myanmar menjual sayur selain seorang lelaki Nepal menjual ikan dan sayur.

“Bagaimanapun mereka boleh berniaga bersama-sama peniaga tempatan di pasar malam,” katanya.

Video berkenaan menerima pelbagai reaksi dalam kalangan warganet yang turut bimbang dengan nasib peniaga tempatan sekiranya perkara itu berterusan. – Harian Metro

Author

Media Variasi

View all posts

View all posts


Penjana Kerjaya: Pemilik syarikat didakwa kemuka dokumen palsu

SHAH ALAM: Seorang pemilik syarikat elektrik dan elektronik didakwa sekali lagi di Mahkamah Sesyen di sini hari ini atas lima pertuduhan mengemukakan dokumen palsu kepada Pertubuhan Keselamatan Sosial (Perkeso) bagi menuntut insentif di bawah Program Penjana Kerjaya 2.0 dan 3.0 berjumlah RM87,500, dua tahun lepas.

Raymond Sim, 35, mengaku tidak bersalah terhadap kesemua pertuduhan yang didakwa dilakukannya di dua cawangan pejabat Perkeso iaitu di Petaling Jaya dan Klang antara 9 Mac 2021 dan 11 November 2021.

Sim didakwa mengemukakan dokumen mengandungi maklumat palsu di dalam Borang Pengesahan Pekerja bagi Program Insentif Pengambilan Pekerja Minbot Sdn Bhd, sedangkan nama pekerja dalam senarai itu tidak digaji syarikat itu, kepada tiga pegawai Perkeso.

Pertuduhan mengikut Seksyen 18 Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 (2) akta sama yang membawa hukuman penjara maksimum 20 tahun dan denda tidak kurang lima kali nilai butir palsu itu atau RM10,000 mengikut mana lebih tinggi, jika sabit kesalahan.

Terdahulu, Pegawai Pendakwa SPRM Mohd Alif Shaharuzaman menawarkan jaminan RM50,000 dengan seorang penjamin dengan syarat tambahan pasport diserahkan kepada mahkamah dan perlu melaporkan diri di pejabat SPRM berhampiran sebulan sekali.

Mohd Alif turut memohon agar kes tersebut dipindahkan ke Mahkamah Sesyen Kuala Lumpur, memandangkan tertuduh telah didakwa atas kesalahan serupa di mahkamah itu pada 26 Januari lalu.

Bagaimanapun, peguam Reuben Ong mewakili tertuduh memohon jaminan rendah RM7,000 dengan alasan anak guamnya perlu menanggung kos perubatan bayinya yang tidak sihat.

Hakim Rozilah Salleh kemudian menetapkan jaminan RM10,000 bersama seorang penjamin dan membenarkan kesemua permohonan pihak pendakwaan.

Mahkamah menetapkan 28 Februari untuk sebutan semula kes itu di Mahkamah Sesyen Kuala Lumpur.

Pada 26 Jan lepas, Sim mengaku tidak bersalah di Mahkamah Sesyen Kuala Lumpur atas tujuh pertuduhan mengemukakan dokumen palsu bagi menuntut insentif di bawah program sama berjumlah RM153,200. – BERNAMA


Pelajar maut digilis lori

BALING: Seorang pelajar lelaki Tingkatan Dua maut digilis lori di Simpang Tiga Jerai, Jalan Baru Kulim-Baling-Grik di sini, hari ini.

Muhammad Hazim Iskandar Mohd Hafiz, 14, yang menunggang motosikal jenis Honda EX5 dan berpakaian seragam sukan sekolah, dalam perjalanan pulang ke rumah di Kampung Carok Kangar, Kupang.

Ketua Polis Daerah Baling, Superintendan Shamsudin Mamat, berkata mangsa yang menunggang sendirian dalam kejadian jam 1.50 tengah hari itu, dipercayai ingin keluar dari simpang di kiri jalan dan tidak menyedari lori yang sedang bergerak.

Katanya, motosikal mangsa dipercayai bergesel dengan bahagian kiri belakang lori, menyebabkan Muhammad Hazim terjatuh ke atas jalan.

“Mangsa tidak sempat menyelamatkan diri, menyebabkan kepalanya digilis tayar kiri lori.

“Berikutan kemalangan itu mangsa maut di tempat kejadian manakala pemandu lori berusia 31 tahun dan kelindannya yang berusia 27 tahun tidak mengalami kecederaan,” katanya dalam satu kenyataan, hari ini.

Shamsudin berkata, siasatan punca kemalangan masih dilakukan.

Katanya, mayat mangsa dihantar ke Unit Forensik Hospital Kulim untuk bedah siasat manakala kes disiasat mengikut Seksyen 41(1) Akta Pengangkutan Jalan (APJ) 1987. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Belanjawan 2024 mampu perkasa ekonomi digital

KUALA LUMPUR: Suruhanjaya Komunikasi dan Multimedia Malaysia (MCMC) melihat Belanjawan 2024 mampu memacu ke arah menjadi sebuah negara berinovasi, berteknologi tinggi dan memperkasa ekonomi digital.

Pengerusi MCMC, Tan Sri Mohamad Salim Fateh Din berkata, peruntukan kepada Pusat Ekonomi Digital (PEDi) ini bukan saja akan dapat membantu memperkasa golongan usahawan untuk meningkatkan tahap sosio ekonomi mereka bahkan juga dapat menyumbang kepada pertumbuhan ekonomi digital negara.

Menurutnya, peruntukan sebanyak RM25 juta bagi memperkasa PEDi di setiap Dewan Undangan Negeri (DUN) diyakini dapat meningkatkan penjanaan pendapatan dan mencipta lebih banyak peluang pekerjaan.

“Ketika ini, terdapat 911 kemudahan PEDi yang beroperasi sebagai satu platform sehenti untuk berkhidmat kepada masyarakat.

“Selain itu, MCMC turut menyokong kerajaan dalam memperkasa fungsi Pusat Respons Scam Kebangsaan (NSRC) yang menambah peruntukan kepada RM20 juta bagi meningkatkan lagi fungsi NSRC membanteras jenayah penipuan dalam talian atau scam,” katanya dalam kenyataan hari ini.

Mohamad Salim berkata, MCMC juga sentiasa mempergiatkan usaha meningkatkan kesedaran berhubung jenayah scam.

“Sehubungan itu, keterlibatan MCMC dalam NSRC adalah penting bagi membangunkan masyarakat berpengetahuan dalam dunia siber.

“MCMC turut mengalu-alukan peruntukan besar berjumlah RM100 juta daripada pihak kerajaan ke arah memupuk penggunaan pendigitalan dalam kalangan 20,000 Perusahaan Mikro, Kecil dan Sederhana (PMKS),” katanya.

Beliau berkata, usaha itu menandakan satu langkah ke arah meningkatkan kualiti perniagaan untuk setiap PMKS, ketika mereka memperluaskan perniagaan ke arah model perniagaan digital.

“MCMC akan terus komited untuk memastikan agenda pertumbuhan ekonomi digital negara dapat memperkasa rakyat ke arah literasi digital yang tinggi menjadi antara fokus utama selaku pengawal selia komunikasi dan multimedia negara,” katanya. – Harian Metro

Author

Media Variasi

View all posts

View all posts


Usahawan kafe ajak peniaga kecil pasar produk di premis

SHAH ALAM: Jika ada yang sudi memberikan pertolongan, pastinya ia memberikan cahaya kegembiraan pada yang memerlukan.

Ibarat kecil tapak tangan, nyiru ditadahkan.

Justeru, usahawan perniagaan kafe, KOKO Latte mahu memberi peluang kepada peniaga kecil memasarkan produk di premisnya.

Kafe berkenaan diusahakan oleh wanita berwajah manis, Rashidah Rashid, yang mahu membantu peniaga kecil meluaskan pasaran produk mereka di ruang niaga yang disediakan.

“Kami sediakan ruang promosi di premis dan sangat mengalu-alukan peniaga kecil tempatkan produk mereka di sini.

“Lokasi di sini juga strategik, berdekatan bandar dan tumpuan orang ramai, jadi tidak salah jika ruang yang ada digunakan untuk bantu promosi produk mereka,” katanya ketika ditemui di kafe yang dibangunkan sejak setahun lalu, di sini.

Rashidah dibantu anak lelakinya, 28, Mohammad Merza Mohammad Razef, sebagai Pengurus Operasi KOKO Latte yang terletak di pusat beli belah D’Network di Setia Eco Park, di sini.

Kafe berkenaan bertemakan lebih santai, selesa dan sejuk mata memandang premis berhadapan tasik dengan air pancur berirama selain dilayan oleh pekerja kafe berpakaian seragam ala floral.

Menu yang disediakan oleh Cef Ronnie di premisnya juga mampu menambat hati dan lidah pengunjung dengan konsep ala barat selain dibantu Barista Berry.

Yakiniku Yam Rice Bowl , Croffle Butter Kaya, KOKO Beast Beef Burger, Yuzu Lemon, Blueberry Lemonade, Vegan Lemon Cake, Signature KOKO, KOKO Latte, dan TWO Halal Mooncake  antara pilihan utama pengunjung.

Selain itu, pengunjung boleh memesan menu Mushroom Pesto, KOKO Hot Choco with Marshmallows, Seasalt Choco Chip Cookies dan brownies sebagai pelengkap juadah.

Pengunjung boleh bertemu dengan bekas isteri kepada jutawan syarikat konglomerat negara, Emilia Hanafi yang dilantik untuk bersama mengurus dan memajukan lagi perniagaan KOKO Latte.

Emilia turut menempatkan beberapa jenis produk kerepek jenama Krep and Skut yang diusahakan oleh hasil air tangan sendiri di premis berkenaan.

Antara produk berkenaan, Smokey Banana, Banana Rollz, Spinach Krunch dan, Nutty Notty.

Author

Fhatihah Zakinan

View all posts

View all posts


UCL2022: Gol Hakan Calhanoglu julang Inter Milan, Barcelona terus merana

JARINGAN tunggal penyerang tengah, Hakan Calhanoglu memastikan Inter Milan meraih tiga mata penuh ke atas Barcelona dalam perlawanan ketiga Liga Juara-Juara Eropah (UCL) di Giuseppe Meazza, awal pagi tadi.

Skuad bimbingan Simone Inzahgi tampil aksi lebih garang di babak awal permainan dengan serangan melalui sepakan rembatan Hakan Calhanoglu pada minit ke tujuh ke gawang Barcelona.

Barcelona yang menguasai sebahagian permainan membalas semula melalui dua percubaan dari penyerang profilik mereka, Robert Lewandowski dan pertahanan Andreas Christinsen melalui tandukan namun berjaya diselamatkan penjaga gol Inter Milan, Andre Onana.

Inter Milan terus berusaha mencari gol dengan memanfaatkan kelebihan bermain di laman sendiri hasil cubaan Joaquin Correa yang menerjah jaring namun dibatalkan jaringan disebabkan ofsaid.

Pemain sayap termahal Barcelona, Ousmane Dembele yang dikenali aksi lincahnya cuba merobek gawang pasukan lawan namun hanya melepasi tiang pintu gol.

Skuad Nerazzuri memiliki kelebihan menerusi jaringan penyerang tengahnya, Hakan Calhanoglu apabila percubaan rendahnya dari kawasan penalti mudah menewaskan penjaga gol pasukan pelawat, Ter Stegen.

Percubaan Dembele untuk mengikat kembali kedudukan dinafikan penjaga gol, Onana yang menafikan rembatan Dembele pada minit ke-61.

Kegembiraan Barcelona setelah berjaya menghasilkan jarinhan menerusi Pedri tidak berpanjangan setelah dibatalkan melalui Video Assistant Referee (VAR) yang kelihatan bola terkena tangan penyerang muda Barcelona, Ansu Fati.

Kemenangan Inter Milan membolehkan juara edisi 2009/2010 ketika di bawah bimbingan Jose Mourinho itu menduduki tangga kedua kumpulan C mengumpul enam mata di belakang pendahulu, Bayern Munich dengan sembilan mata.

Sementara itu, Barcelona pula berada di kedudukan ketiga dengan kutipan tiga mata manakala Viktoria Plzen kekal di tangga tercorot dengan tanpa mata ekoran mengalami kekalahan tiga perlawanan berturut-turut.

Author

Mohamad Fitri Hazim Hazam

View all posts

View all posts


Nak beli ayam, daging RM10? Jom serbu Jualan Ehsan Rahmah di 6 lokasi ini!

CYBERJAYA: Jangan lepaskan peluang untuk membeli barangan asas dengan harga murah menerusi program Jualan Ehsan Rahmah (JER) kendalian Perbadanan Kemajuan Pertanian Selangor (PKPS) di enam lokasi mulai 18 hingga 19 November ini.

Pada Sabtu, jualan murah itu diadakan di balai MPKK Bukit Kerayong 2 (Sementa), Lot 719, Jalan Bukit Antarabangsa, Taman Bukit Utama (Bukit Antarabangsa) dan dewan orang ramai Kampung Padang (Dusun Tua).

Program diteruskan pada Ahad di Dewan MBSA Pulai Seksyen 27A, Jalan Sungai Gapis 27/71 (Kota Kemuning), Kafe Ifwat, Jalan Tasik Tambahan 1, Kampung Tasik Tambahan (Lembah Jaya) dan dataran taman permainan blok A dan B, Flora Damansara (Bukit Lanjan).

Program JER menawarkan ayam standard RM10 seekor, daging pejal segar (RM10 setiap pek), telur gred B (RM10 sepapan), ikan kembung (RM6 setiap pek), minyak masak lima kg (RM25) dan beras lima kg (RM10).

Selain menganjurkan jualan murah di lokasi terpilih pada setiap hari kecuali Jumaat dan cuti umum, PKPS turut menandatangani memorandum persefahaman (MoU) dengan Segi Fresh bagi memperluas capaian kepada penduduk setempat.

Pasar raya itu dilantik sebagai rakan strategik PKPS bagi pelaksanaan program JER termasuk penyediaan lokasi jualan dan logistik di 55 premis Segi Fresh, lapor Selangorkini.

Untuk makluman, Selangor membelanjakan subsidi berjumlah RM40 juta untuk melaksanakan jualan murah di hampir 3,000 lokasi yang memanfaatkan lebih 5 juta rakyat.

Lokasi terkini jualan murah boleh disemak di Facebook PKPS atau mengimbas kod QR di poster jualan atau pautan linktr.ee/myPKPS.

Author

Diyana Rahip

View all posts

View all posts


Mentaliti pemain Arsenal mulai teruji

Oleh: WAHYUDIN AL-BALINGI

ARSENAL muncul satu-satunya pasukan di Liga Perdana Inggeris musim ini yang masih sempurna dengan rekod kemenangan 100 peratus.

Malahan, The Gunners juga mampu bertindak balas mengubah kedudukan di papan markah jika pihak lawan berjaya menjaringkan gol.

Pada minggu kelima liga, Arsenal menang lagi dengan keputusan 2-1 ketika melayan kunjungan Aston Villa. Gabriel Jesus meledak gol pembukaan di babak pertama.

Aston Villa sempat menyamakan kedudukan menjadi 1-1 di minit ke-74 menerusi Daouglas Luiz. Anak buah Mikel Arteta segera bingkas bangkit mendapatkan gol kemenangan diperlukan oleh Gabriel Martinelli di minit ke-77.

Ini adalah kali ketiga secara berturut-turut Arsenal dapat beraksi dengan pantas terhadap gol lawan. Pertama, semasa Leicester City mendapatkan gol sendiri William Saliba dan kedua ketinggalan kepada Fulham sebelum ‘comeback’ untuk kutipan tiga mata.

“Itulah mentaliti yang kami perlukan sepanjang musim, tetapi juga musim depan, dan di masa depan. Kami perlu melakukan ini dan terus memenangi perlawanan,” kata Martinelli dalam kenyataan kelab rasmi Arsenal.

Menurutnya, perlawanan semakin getir tetapi paling utama adalah bermain baik dan mendapatkan kemenangan.

“Kami berusaha untuk memenangi setiap pertandingan. Kami mengharungi perlawanan demi perlawanan dan itulah mentaliti yang perlu kami ada,” kata pemain asal Brazil itu lagi.

Arsenal menutup lima kempen Liga Perdana sepanjang Ogos 2022 dengan kemenangan 100 peratus. Kelab utara London itu kini kukuh di puncak dengan raihan 15 mata.

Author

Media Variasi

View all posts

View all posts


PRU15: Rina Harun calon PN di Sepang

SEPANG: Ketua Wanita Perikatan Nasional (PN), Datuk Seri Rina Harun diumumkan sebagai calon gabungan itu bagi kerusi Parlimen Sepang pada Pilihan Raya Umum Ke-15 (PRU15).

Pengumuman mengenai pemilihan Menteri Pembangunan Wanita, Keluarga dan Masyarakat berkenaan dibuat oleh Pengerusi PN, Tan Sri Muhyiddin Yassin malam tadi.

“Rina calon kita di Sepang. Sah.. Ini Presiden yang cakap. Rina saya fikir diterima baik di sini, wajarlah saya umumkan malam ini. Inilah calon PN untuk Parlimen Sepang,” katanya semasa berucap di Jelajah Prihatin Parlimen Sepang di sini.

Pada PRU14 lepas, Rina yang bertanding atas tiket Pakatan Harapan (PH) memenangi kerusi Parlimen Titiwangsa mengalahkan calon Barisan Nasional (BN), Datuk Seri Johari Abdul Ghani dan calon PAS, Mohamad Noor Mohamad.

Sementara itu, Rina berkata, beliau berterima kasih atas kepercayaan yang diberikan pucuk pimpinan parti yang memilih beliau sebagai wakil gabungan itu dalam PRU15.

“Saya menerima ini sebagai satu amanah dan tanggungjawab untuk memastikan bahawa Sepang mampu untuk beri satu kerusi untuk kita menubuhkan Kerajaan PN pada 19 Nov nanti,” katanya.

Selain Rina, calon bagi Parlimen Sepang yang telah mengesahkan akan bertanding di kerusi itu ialah Raj Muni Aiman Athirah daripada Parti Amanah Negara dan Che Asmah Ibrahim daripada Gerakan Tanah Air.

Suruhanjaya Pilihan Raya (SPR) menetapkan hari pengundian PRU15 pada 19 November dengan penamaan calon pada 5 November manakala pengundian awal pada 15 November ini. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts